text:
Monday, April 30, 2018
Lívgandi rammur ella kvalandi reguleringar
Ikki hoyrist nógv um hvat ið ætlanin er fyri fiskivinnuna hóast nýggja og umfatandi lóggávu — hurlivasi valdar framvegis í spurninginum um hvat vit vilja við hesari vinnu, og lítið og einki sæst til ábendingar um veruligar málsetningar.
Eitt er at ætla okkurt; eitt annað at vita hvat tað er man vil, herundir hví, og eisini hvussu man hugsar sær at tað man ynskir skal kunna gerast veruleiki. Tað kallast við einum fínum orði fyri at hava eina ‘visión’ — also nakað man hevur umhugsað væl og virðiliga og orðað eitt sindur yvirskipað, tó við støði í veruligum viðurskiftum og realistiskum framskrivingum av tilgongdum ið eru avgerandi fyri myndina. Tá er tað ein trúverdig visión; tað mótsatta er meira at rokna sum ein innantóm glitrimynd, og tíverri er síðstnevnda fyribrigdi dekan ov ofta tað sum rennur einum til hugs tá eitt orð sum ‘visión’ verður brúkt. Tíverri; men tað merkir ikki at nakað skeivt liggur í orðinum sum so. Hví hetta er so farið av sporinum kann sjálvandi vera áhugavert at umhugsa, men her skal fyrst og fremst staðfestast at vit sakna eina veruliga visión, eina framtíðar ætlan fyri fiskivinnuna.
Ein politiserað vinna er ikki tað ið flestu føroyingar ynskja, tvørturímóti. Tað sum fólk ynskja — og tað hevur einki sum helst við partapolitikk at gera — er greiðar spælireglur og tryggir karmar at virka undir. Men fyri at kunna gera hetta rímiliga ynski hjá vinnulívinum og øllum teimum ið eru knýtt at tí til veruleika, krevst at tey ið smíðja okkara lógir leggja fram eina greiða og skilagóða ætlan — og ja, aftur við einari visión sum vil eitt sindur meira enn alt tað vit taka fyri givið, uttan tó at gerast beinleiðis bláoygt. Er tað so torført?
Hvussu torført tað er, veldst jú um fyritreytirnar. Eru fyritreytirnar at politikarar og embætisfólk og onkrir konsulentar við teimum bara skulu seta nøkur luftig og háfloygd slagorð saman uttan munadygga samvirkan frá teimum ið kenna til fiskivinnuna í fyrstuhond, fyri síðani at fáa onkrar løgfrøðingar til at skriva ein drakoniskan lógartekst, so verður tað ikki lætt. Undir slíkum fyritreytum kemur nevniliga at leka so illa millum teori og praksis at tann legala-regulativa skútan lættliga kollsiglir longu áðrenn hon kemur út av vágni. At royna sum frægast at lensa og umvæla undir sigling er sjálvandi frægari enn at einki gera undir slíkum umstøðum; men best hevði verið at gjørt tað arbeiðið longu áðrenn lagt varð frá landi.
Og her kemur sum vera man ein grundleggjandi spurningur: hvussu kann tað bera til at tey ið gjørdu út og flotaðu nýskipanar skútuna ikki sóu at hon má koma í trupulleikar av øllum teimum óvissum og ógreiðum hon er fylt upp undir lúkurnar av?
Svarið ljóðar einfalt: uttan tey innlit og tað forstáilsi og ta styrki sum fullgóð samvirkan frá øllum síðum gevur, verður ein so stórur og týðandi bygnaður ov veikur til at standa seg. Soleiðis venda vit aftur til sama punkt sum vit hava víst á ferð eftir ferð: Tilgongdin við hoyringum er meira umráðandi enn mong geva sær far um.
Hvat er so ein góð ella nøktandi tilgongd í so máta? Her er tað umráðandi at leggja seg eftir at byggja upp álit tvørtur um áhugaparta mørk; tað merkir at lurta við opinleika og stórum oyrum eftir øllum ið hava nevnivert av beinleiðis áhuga í samanhanginum, at ikki lata seg freista til at royna at trumfa ígjøgnum tílíkt ið ein frammanundan hevur ætlað; og at síðani arbeiða fram, í so fullari semju sum møguligt, eina sterka og sannførdi ætlan.
Uttan mun til
Og her er tað í fyrstu syftu ikki diskussiónir um minni detaljur ið tað ræður um at arbeiða við; tað kemur man til seinni um neyðugt. Tað fyrsta er at formulera, so einfalt og tó so fullfíggjað sum møguligt, eina yvirskipaða ætlan um hvat tað er sum vit ynskja, og tað byrjar við einari erligari og rættari støðulýsing. Also a) Hvat hava vit, nokkso útgreinað; b) Hvat ynskja vit og hví, aftur nokkso útgreinað; og c) Hvussu kunnu vit flyta okkum frá a til b?
Í hesum liggja nógvir aðrir spurningar, eitt nú um hvat vit meta er ein røtt og rímilig javnvág millum fiskirættindi og tær skyldur ið natúrliga eiga at fylgja við slíkum rættindum.
Teir praktisku og týdningarmiklu spurningarnir eru nógvir. Skulu vit tvinga allar landingar umvegis føroyskan bryggjukant? Er tað skynsamt at nokta fyri øllum útlendskum eigaraskapi í fiskiskipunum? Okkara fiskivinna er ein útflutningsvinna burturav og okkara marknaður liggur harvið uttan fyri Føroyar, men hava vit givið okkum far um hvat hetta inniber fyri okkara vinnu og kappingarføri?
Ein meira tekniskur spurningur, sum ikki átti at verðið settur ov tíðliga í tilgongdini men heldur aftaná at yvirskipaðir spurningar eru avgreiddir: í hvønn mun og upp á hvønn máta skulu vit regulera fiskivinnuna? Herundir liggja eisini spurningar so sum, hvussu skulu vit deila upp fiskiflotan; also er verandi bólkabýti framvegis hóskandi og ynskiligt, ella skal tað broytast?
Eitt dømi um kjak sum ofta er lopið framav er tað um fiskidagar ella kvotur fyri botnfiskaveiði undir Føroyum. Eingin ivi er um at bæði argumentini eru røtt upp á hvør sín máta—tað veldst aftur um fyritreytirnar.
Sum Magni Laksáfoss búskaparfrøðingur segði í samrøðu við hendan bloggin: “Nógvar skipanir kunnu brúkast — har er ikki nøkur ein skipan sum er so góð at hon er tann einasta rætta. Men eingin skipan kann fungera um hon ikki verður umsitin rætt.”
Tað hann segði var ein viðmerking til eitt alment skriv hann legði út herfyri, har hann meinar at kvotur er frægari enn fiskidagar undir verandi umstøðum, av tí at tær teknisku reguleringar sum eru innførdar í sambandi við dagaskipanina eru vorðnar kvalandi í sínum umfangi. Uttan mun til um hann hevur rætt í hesum ella ikki, so eiga vit at síggja til hetta: at lóggáva og reguleringar geva vinnuni greiðar linjur og tryggar karmar, uttan mun til skipanir vit velja at brúka, og uttan mun til hvør ið situr við tí politiska valdinum.
Eitt er at ætla okkurt; eitt annað at vita hvat tað er man vil, herundir hví, og eisini hvussu man hugsar sær at tað man ynskir skal kunna gerast veruleiki. Tað kallast við einum fínum orði fyri at hava eina ‘visión’ — also nakað man hevur umhugsað væl og virðiliga og orðað eitt sindur yvirskipað, tó við støði í veruligum viðurskiftum og realistiskum framskrivingum av tilgongdum ið eru avgerandi fyri myndina. Tá er tað ein trúverdig visión; tað mótsatta er meira at rokna sum ein innantóm glitrimynd, og tíverri er síðstnevnda fyribrigdi dekan ov ofta tað sum rennur einum til hugs tá eitt orð sum ‘visión’ verður brúkt. Tíverri; men tað merkir ikki at nakað skeivt liggur í orðinum sum so. Hví hetta er so farið av sporinum kann sjálvandi vera áhugavert at umhugsa, men her skal fyrst og fremst staðfestast at vit sakna eina veruliga visión, eina framtíðar ætlan fyri fiskivinnuna.
Ein politiserað vinna er ikki tað ið flestu føroyingar ynskja, tvørturímóti. Tað sum fólk ynskja — og tað hevur einki sum helst við partapolitikk at gera — er greiðar spælireglur og tryggir karmar at virka undir. Men fyri at kunna gera hetta rímiliga ynski hjá vinnulívinum og øllum teimum ið eru knýtt at tí til veruleika, krevst at tey ið smíðja okkara lógir leggja fram eina greiða og skilagóða ætlan — og ja, aftur við einari visión sum vil eitt sindur meira enn alt tað vit taka fyri givið, uttan tó at gerast beinleiðis bláoygt. Er tað so torført?
Hvussu torført tað er, veldst jú um fyritreytirnar. Eru fyritreytirnar at politikarar og embætisfólk og onkrir konsulentar við teimum bara skulu seta nøkur luftig og háfloygd slagorð saman uttan munadygga samvirkan frá teimum ið kenna til fiskivinnuna í fyrstuhond, fyri síðani at fáa onkrar løgfrøðingar til at skriva ein drakoniskan lógartekst, so verður tað ikki lætt. Undir slíkum fyritreytum kemur nevniliga at leka so illa millum teori og praksis at tann legala-regulativa skútan lættliga kollsiglir longu áðrenn hon kemur út av vágni. At royna sum frægast at lensa og umvæla undir sigling er sjálvandi frægari enn at einki gera undir slíkum umstøðum; men best hevði verið at gjørt tað arbeiðið longu áðrenn lagt varð frá landi.
Og her kemur sum vera man ein grundleggjandi spurningur: hvussu kann tað bera til at tey ið gjørdu út og flotaðu nýskipanar skútuna ikki sóu at hon má koma í trupulleikar av øllum teimum óvissum og ógreiðum hon er fylt upp undir lúkurnar av?
Svarið ljóðar einfalt: uttan tey innlit og tað forstáilsi og ta styrki sum fullgóð samvirkan frá øllum síðum gevur, verður ein so stórur og týðandi bygnaður ov veikur til at standa seg. Soleiðis venda vit aftur til sama punkt sum vit hava víst á ferð eftir ferð: Tilgongdin við hoyringum er meira umráðandi enn mong geva sær far um.
Hvat er so ein góð ella nøktandi tilgongd í so máta? Her er tað umráðandi at leggja seg eftir at byggja upp álit tvørtur um áhugaparta mørk; tað merkir at lurta við opinleika og stórum oyrum eftir øllum ið hava nevnivert av beinleiðis áhuga í samanhanginum, at ikki lata seg freista til at royna at trumfa ígjøgnum tílíkt ið ein frammanundan hevur ætlað; og at síðani arbeiða fram, í so fullari semju sum møguligt, eina sterka og sannførdi ætlan.
Uttan mun til
Og her er tað í fyrstu syftu ikki diskussiónir um minni detaljur ið tað ræður um at arbeiða við; tað kemur man til seinni um neyðugt. Tað fyrsta er at formulera, so einfalt og tó so fullfíggjað sum møguligt, eina yvirskipaða ætlan um hvat tað er sum vit ynskja, og tað byrjar við einari erligari og rættari støðulýsing. Also a) Hvat hava vit, nokkso útgreinað; b) Hvat ynskja vit og hví, aftur nokkso útgreinað; og c) Hvussu kunnu vit flyta okkum frá a til b?
Í hesum liggja nógvir aðrir spurningar, eitt nú um hvat vit meta er ein røtt og rímilig javnvág millum fiskirættindi og tær skyldur ið natúrliga eiga at fylgja við slíkum rættindum.
Teir praktisku og týdningarmiklu spurningarnir eru nógvir. Skulu vit tvinga allar landingar umvegis føroyskan bryggjukant? Er tað skynsamt at nokta fyri øllum útlendskum eigaraskapi í fiskiskipunum? Okkara fiskivinna er ein útflutningsvinna burturav og okkara marknaður liggur harvið uttan fyri Føroyar, men hava vit givið okkum far um hvat hetta inniber fyri okkara vinnu og kappingarføri?
Ein meira tekniskur spurningur, sum ikki átti at verðið settur ov tíðliga í tilgongdini men heldur aftaná at yvirskipaðir spurningar eru avgreiddir: í hvønn mun og upp á hvønn máta skulu vit regulera fiskivinnuna? Herundir liggja eisini spurningar so sum, hvussu skulu vit deila upp fiskiflotan; also er verandi bólkabýti framvegis hóskandi og ynskiligt, ella skal tað broytast?
Eitt dømi um kjak sum ofta er lopið framav er tað um fiskidagar ella kvotur fyri botnfiskaveiði undir Føroyum. Eingin ivi er um at bæði argumentini eru røtt upp á hvør sín máta—tað veldst aftur um fyritreytirnar.
Sum Magni Laksáfoss búskaparfrøðingur segði í samrøðu við hendan bloggin: “Nógvar skipanir kunnu brúkast — har er ikki nøkur ein skipan sum er so góð at hon er tann einasta rætta. Men eingin skipan kann fungera um hon ikki verður umsitin rætt.”
Tað hann segði var ein viðmerking til eitt alment skriv hann legði út herfyri, har hann meinar at kvotur er frægari enn fiskidagar undir verandi umstøðum, av tí at tær teknisku reguleringar sum eru innførdar í sambandi við dagaskipanina eru vorðnar kvalandi í sínum umfangi. Uttan mun til um hann hevur rætt í hesum ella ikki, so eiga vit at síggja til hetta: at lóggáva og reguleringar geva vinnuni greiðar linjur og tryggar karmar, uttan mun til skipanir vit velja at brúka, og uttan mun til hvør ið situr við tí politiska valdinum.
Subscribe to: Post Comments (Atom)


c: text/html

text:
Tað var longu í februar mánaði í 2016, at Atlantsflog kunngjørdi, at felagið valdi at skerja gomlu tænastuna við ókeypis mati og drekka umborð burtur. Grundgevingin var, at nú skuldu ferðaseðlaprísirnir setast niður, og at hetta var ein partur av átakinum. Alt hetta hendi, áðrenn SAS kom inn í myndina sum kappingarneyti.
Longu tá vóru tað fleiri sum vístu á, at hetta var at gera seg inn á sálina í flogfelagnum, sum vit øll kenna ognarskap av. Í oddagrein 12. februar 2016 vístu vit á, at hetta helst var fyrsta stigið at býta ferðafólk upp millum 1. og 2. floks ferðandi, sum Mærsk hevði roynt í síni tíð við ringum úrsliti. Tá svaraði Atlantsflog ikki aftur við at gera tað sama sum kappingarneytin, og tað var nakað sum vann í síðsta enda – og nakað eftir hvarv Mærsk sum kappingarneyti hjá Atlantsflog. Føroyingar funnu seg snøgt sagt ikki í at verða bólkaðir. Í luftini vóru vit øll líka, og Atlantsflog vann við at bjóða fjøldini tænastur heldur enn teimum útvaldu.
Hetta var líkasum sálin í felagnum, sum ikki var sum hini. Og tað var sympatiskt og væl móttikið.
Nú hevur Atlantsflog so valt at fara somu leið sum hini – í fyrstu syftu sum SAS. Fyrst hvarv matur og drekka sum ókeypis tænasta, men so kom tænastan aftur til tey fáu. Eitt er, at tú umvegis eina loyalitetsskipan kanst vinna tær stig og sum frálíður fáa fyrimunir, men føroyska flogfelagið valdi nøkur út í fyrstu atløgu – og tað var eitt kiks av dimensjónum. Stjórin royndi at verja seg við, at tey ikki gjørdu mun á fólki, bara ferðaseðlum – tey útvaldu skuldu nevniliga ikki sita fyri seg, men millum onnur. Hetta var helst meira ein roynd at verja hesi fólk frá at sita til almenna skoðan á fyrstu røð, tá fjøldin kemur umborð – neyvan var grundgevingin, at munur ikki skuldi gerast á fólki.
Í hvussu er kann staðfestast, at Atlantsflog nú er eitt flogfelag sum øll onnur við tí eina undantaki, at flogskiparin á føroyskum sigur “vælkomin heim” tá Airbussurin setir seg í Vágum. Og loyalitetsskipanin, sum skuldi knýta fólki at felagnum, hevði júst øvugta ávirkan. Tað er nokkso illa avstaðfarið. Sálin líkasum hvarv í kappingini.

robotstxt: allowed

filter: keep


text:
Róðrarfelagið Knørrur selur tíggjumannafarið Kongin. Báturin hevur áður itið Eysturoyingur, Norðingur og Ormurin Langi. Eitt ediligt stykki, men nýggjur bátur er bygdur, og pláss er ikki fyri Konginum longur. Tí verður hann seldur. Prísuppskot: 15.000 kr. Til ber at bjóða og hoyra meira við at skriva til Róðrarfelagið Knørr á rk@rk.fo ella ringja 792736. Hægstbjóðandi fær bátin. Sámal [...]
-
4. Mai 2018 | Sjúrður Gullbein
Innlendismálaráðið og NORA vitjaðu Róðrarfelagið Knørr
13. Mars 2018 | Sjúrður Gullbein
Seksmannafarið Gamli Jarnbardur til sølu
13. Mars 2018 | Sjúrður Gullbein
Tíggjumannafarið Kongurin til sølu
10. Mars 2018 | Sjúrður Gullbein
Knørrafelagið stóð væl til FM í inniróðri
17. Februar 2018 | bardursg
Millum tøkini: Allan Mouritsen
17. Februar 2018 | Sjúrður Gullbein
10. Januar 2018 | bardursg
Millum tøkini: Henningur-Einar Juul
16. Desember 2017 | Sjúrður Gullbein


text:
Ikki sær hettar út av nógvum. Ein gomul, nakað slitin hurð. Les – skriva og so nr. 40. Tað er tað. Og skal eg greina fyri tykkum, so skulu tit skilja tað soleiðis: Tróndargøta 40 og innanfyri heldur Felagið fyri Lesi- og Skriviveik til.
Eg komi beint inn í eina lítla, tronga gongd. Full av skóm og yvirklæðum. Hurðin er opin innar í fyrstu skúlastovuna, sum eisini er kantór, fundarhøli og so øgiliga nógv annað. Og so er hurðin víðari innar í køkin eisini opin. Her er altíð onkur inni. Hettar er onkursvegna maskinrúmið. Her verða ætlanir lagdar, her verður tosað og flent og grátið. Og etið.
Anna Karin, formaður felagsins sigur, at eingin kann læra við tómum búki. Og tað er fantastiskt, hvat kann fáast í lag við køksborðið í Tróndargøtu 40.
Her er Elsa. Hon spyr um tú vilt hava eitt speilegg ella kanska eitt krúss av kakao?
Og tað er so nógv lættari, at siga frá sínum trupulleikum yvir køksborðið við heitum kakao, te ella kaffi enn í einum fundarhøli. Soleiðis er tað bara!
Elsa og Anna Karin skera appelsinir, perur og súreplir og bera innar í øll rúm.
Teir dugnaligu lærararnir lurta, leggja sær í geyma og spakuliga tømist køkurin.
” Komið tit við okkum” siga Herborg og eg. 4 næmingar koma við okkum. Tað eru tey vaksnu. Vit hava valt at síggja filmin The Fault in our Stars. Tey halda hann vera so mega góðan. Eg havi keypt bókina. Endin er, at tey endurgeva innihaldið, skriva stíl um filmin og lesa brot úr bókini. Ein super arbeiðsgongd. Og her var nógv nýtt at læra. Alt á enskum. Lærihugurin í topp!!
Felags fyri allar næmingarnar er, at tey hava trupulleikar við lesing, skriving og rokning.
Felags fyri lærararnar er, at teir eru allir útbúnir lærarar, serlærarar, orðblindalærarar og Feuerstein instruktørur.
Her fáa øll góða hjálp.
Her verða tey møtt sum menniskju og ikki sum trupulleikar.
Her er ikki neyðugt at krógva seg.
Her trívast tey og tí kunnu tey læra.
Onkur fer uppá loft onnur í hølið við síðuna av og so fellur friður yvir Tróndargøtu og undirvísingin er so smátt farin í gongd undir allari lonuni.
Skrivað hevur: Gyðja Hjalmarsdóttir Didriksen


text:
Monday, April 28, 2014
Emmaus í 1618 og 2014
Júst heimkomin úr Dublin, býnum við teimum hundrað kirkjunum og túsund pubbunum, siti eg og hugsi um hugtakandi myndina hjá Diego Velazquez, sum hongur á írska tjóðlistasavninum. Hon eitur Emmaus og er eitt tað fyrsta verkið, sum spanski barokkmeistarin Velazquez málaði. Myndin er av eini arbeiðsgentu, sum stákast í køkinum, men sum samstundi sær út til at vera uppsteðgað meðan hon gáar eftir onkrum, sum gongur fyri seg inni í stovuni. Vinstrumegin í myndini sæst ein mynd í myndini, eitt op inn til stovuna og tað er altso her, at tað heilaga gongur fyri seg. Bíblian sigur, at tveir lærusveinar vóru í Emmaus nakað uttan fyri Jerusalem, teir sótu til borðs við einum ókendum manni og vórðu brádliga greiðir yvir, at hetta var teirra meistari, Jesus Kristus, sum var komin aftur frá teimum deyðu. Lýsingin av undrinum í Emmaus er eitt sindur serstøk. Meðan gentan og køkslutirnir eru neyvt málaðir við trídimensionalari rúmd og djúpd, tykist lýsingin av Jesusi skitskukend, fløt, órealistisk og næstan ólikamlig sum roynir málarin at leggja dent á tað yvirnátúrliga, tað óskiljandi undurfulla við hendingini. Í Dublin sóu vit eisini eitt meistaraverk hjá Caravaggio, tað er myndin av tá Jesus verður tikin í Getsemane, sum er ein av bestu myndunum hjá Caravaggio. Italski málarin málaði eisini undrið í Emmaus og hevur sum Velazquez lagt dent á kyrrlutalýsingina av frukt og mati á borðinum. Men figurarnir hjá Caravaggio fylla meira og tykjast meira likamligir.
Í gjár fekk eg myndir av spildurnýggu altartalvuni hjá Torbirni Olsen, sum vit skrivaðu um herfyri. Hon er í Thorum í Jyllandi og avmyndar eisini undrið í Emmaus. Tá vit nú hava hugt eftir hvussu teir gjørdu í barokktíðini er áhugavert at bera nýggju myndirnar saman við teimum gomlu. Sterku, reinu litirnir hjá Torbirni siga okkum beinavegin, at hetta eru modernistiskar myndir. Í staðin fyri at arbeiða við myrkrinum og illusiónini sum Caravaggio og Velazquez og skapa dramatiskt palljós í clair obscur, er ljósið í sjálvum litunum hjá Torbirni Olsen. Hann brúkar grundlitirnar, reytt, blátt og gult, men arbeiðir somuleiðis tilvitað við kirkjulitunum, mótsetninginum millum gult og violett. Torbjørn Olsen hevur eisini ofta eitt slag av einari mynd í myndini. Tað er vindeygað í atelierinum, sum í hesari myndini sæst sum ein lýsandi gulur fýrkantur, sum figurarnir verða settur á. Figurar, borð, hendur, klæði og andlit, alt lýsir í hesi nýggju altartalvuni hjá Torbirni Olsen, sum er tann sætta í røðini av altartalvum, sum vælumtókti málarin hevur málað.
Posted by Listin at 11:55 AM


text:
Ja til narkotika í føroyskar rúsur
03. Februar 2013 - Anny
Eg læs blogguna hjá Niels Una Dam, um stóra rúsevnismálið (Sí skrivi omanfyri myndina). Eg má taka undir tí hann skrivar, hann fekk meg at hugsa gjølla, og alt í alt haldi eg, eg eri samd í tí hann sigur og meinar, um hetta mál. Eg havi veri sera ivandi, og eri tað eitt sindur enn, tí onkurvegna, so haldi eg tað bert skal gerast lóvligt til læknabrúk. Mín meining um tað er, at í staðin fyri at "dope'a" einum sjúklingi við nógvum pínudoyvandi heilivági, ið gera sjúklinginum meira tunglyntan og sáran, enn hvat hann/hon er frammanundan, so heldur geva honum eina feita, sum far hann at stressa av. Og so líka miki hvussu nógv vit vilja avnokta hesari rúsu, so er hon í grundini vanilja ímøti rúsdrekka, ið beinleiðis er gift fyri kroppin, og tað kulka vit í okkum sum onki. Um vit bert roykja tað reint og grønt, so síggi eg onga meining í at hetta skal verða kriminelt.
”Stóra
Rúsevnismálið” hevur fylt nógv í miðlunum seinastu tíðina. Ein kvinna og ein
maður eru dømd fyri sín leiklut í rúsevnissøluni í Føroyum. Hetta er ikki
fyrstu ferð, at ein av teimum, ið standa aftan fyri søluna av rúsevnum í
Føroyum verður tikin, og tað hevur higartil verið so, at maður kemur í mans
stað, og soleiðis verður eisini hesaferð. Her er talan um útboð og
eftirspurning. Eg havi skilt, at seinast fór prísurin av hasji eitt vet upp, og
í eitt stutt tíðarskeið var trupult at fáa hasj. Men síðan gjørdist aftur
gerandisdagur.
Eg havi
frætt úr Føroyum, at nú eina løtu hevði verið trupult at fingið fatur á hasj,
ístaðin fær man boðið harðari stoffir, tí av teimum er ivaleyst. Javel, sigi eg
bara, tað var ein sannur fongur fyri samfelagið!
Nei, kríggi
móti rúsevnum er tapt, ja, tað var tapt, áðrenn tað byrjaði.
Í bók síni
High Society skrivar bretski rithøvundurin Ben Elton, at rúsevnir eru alt ov
álvarslig til, at vit kunnu lata brotsmenn taka sær av søluni. Tí er einasta
loysn at gera øll rúsevnir lóglig, og selja tey undir skipaðum umstøðum,
skrivar hann. Sambært Elton hava 90% av øllum brotsverkum á onkran hátt hevur
tilknýti til rúsevnir. Hesi brotsverk eru til vanda fyri okkum øll. Við at
selja øll rúsevnir undir skipaðum viðurskiftum, taka vit burtur sjálvt
grundarlagið fyri hesum brotsverkum.
Í staðin
fyri at spilla tíð og orku uppá at jagstra hasj og narkotikasølumenn, áttu vit
at tikið teirra lívsgrundarlag burtur og selt vørðuna í Rúsuni.
Hvat heldur tú um hetta ?


text:
Orð og lag: 200
Tað hevur verið eitt bankarán
Sera væl lagt til rættis
Og teir sluppu avstað við 400 milliónum
Menninir hvurvu líka skjótt, sum teir vóru komnir
Í einum stórum Mercedes
Tað var tað frekasta, eg havi sæð
Teir fóru inn á alljósum degi, baby
Tað var tað stóra bankaránið
Og vit hava eina eftirlýsing
Sjey feitir mans í nýstroknum skjúrtum
Og allir vóru í slipsi uttan ein
Og vit hava sæð teir fyrr
Tað var tað frekasta, eg havi sæð
Teir fóru inn á alljósum degi, baby
Tað stóra landsbankaránið
Viss tú sært ein tjúkkan mann í flottum klædningi
Alvápnaður við pennum og dokumentmappu
So veitst tú, at hann er ein farligur bankaránari
Sum stjelur tínar súrttjentu skattapengar, baby
Til at fíggja eitt óneyðugt hol á fíggjarlógini
Tað stóra landsbankaránið, yeah


text:
Eldri til gongu
Flestu óhapp við eldri fólki til gongu henda, tá tey skulu tvørtur um vegin við ein krossveg. Óhappini henda, tí eldri fólk ofta hava ilt við at meta um frástøðu og ferð hjá bilunum, og tí at tey sjálv ganga seint. Av tí at eldri fólk vanliga eru viðbrekin, fáa tey ofta álvarsligari løst enn onnur í ferðsluóhappi.
Slepp undan óhappi
- Far tvørtur um vegin á tryggum staði. Minst til, at stytsta leið er ikki altíð tryggasta leið.
- Gongur tú spakuliga, far so til gongu, beint sum ljósið verður grønt í gonguteigi við ljóskurv
- Skiftir ljósið til reytt, meðan tú ert á gonguteiginum, halt fram tvørturum
- Tú ert sjónligari í ljósum klæðum, tá tað er myrkt
- Brúka endurskin í myrkri
- Halt teg kropsliga virkna/n
- Slepp tær undan hálum gongubreytum
Dett ikki
Nógv eldri fólk kenna seg ótrygg at ganga á gongubreyt, har undirlagið er ójavnt ella ljósið er vánaligt. Til ber, í ávísan mun, at fyribyrgja falli:
- Um undirlagið er javnt uttan hol og ójavnar flísar
- Um eingi skelti, súkklur og annað standa á gongubreytini, so trupult er at sleppa framvið
- Um ljósið er gott
Tú kanst seta teg í samband við teknisku deild hjá kommununi, um tú heldur, at ávísar gongubreytir hava tørv á ábótum.


text:
Jólasøluframsýning á Gallarí Elisabeth í Runavík
Hesar dagarnar fram til lítla jólaaftan hava Piddi Lamhauge, Beinta D. Kollslíð og Petsia Skibenæs eina framsýning av trælist, smykkum úr silvuri og horni, málingalist, og leirlist í Gallarí Elisabeth í Runavík.
Á gallarínum er eitt sera hugnaligt umhvørvi, har øll eru vælkomin at hyggja eftir framsýndu listini. Møguleiki er eisini fyri at fáa sær ein kaffimun, okkurt søtt afturvið, og eitt lítið prát.
Petsia hevur arbeitt við leirilist í nógv ár, og hevur hesi árini megnað at ment sín heilt egna stíl. Piddi hevur somuleiðis arbeitt við hondverki, trælist og smýkkum í langa tíð. Tey hava bæði undirvíst á kvøldskúla innan teirra faklistaøki í mong ár.
Beinta gekk á Thorstedlund kunsthøjskole í 1998, og hevur arbeitt nógv við list sum leikfólk. Hennara stílur er áhugaverdur, egin, og í støðugari menning.
Samanumtikið má sigast, at søluframsýningin er eina vitjan verd. Opið er til og við 23. des, frá kl. 15.30 til kl. 20.00 - ella so leingi handlarnir hava opið. Øll eru vælkomin innar.
21.12.2012
Jólasøluframsýning á Gallarí Elisabeth í Runavík
Jólasøluframsýning á Gallarí Elisabeth í Runavík


text:
Logos Hope vikan 2017
Aftur í ár skipar OM Føroyar fyri Logos Hope viku, har vit seta sjóneykuna á tað stóra arbeiði tey gera umborð á gomlu Norrønu, – nú Logos Hope, og á tørvin hjá teimum at fáa stuðul til olju.
Vit fáa aftur í ár vitjan av Myles Toews, frá OM Ships, sum kemur at vitja fyritøkur, feløg, kirkjur og samkomur runt í Føroyum.
Stuðla Logos Hope
Vit vóna at nógv vilja standa saman við okkum, at BIÐJA fyri Logos Hope, at GEVA til Logos Hope og um Harrin kallar teg at FARA umborð á Logos Hope, at verða kallinum lýðin.
Tørvur er á nógvari olju, fyri at skipið kann hava streym hvønn dag og kunna sigla millum ymisku havnirnar. Tú kanst stuðla Logos Hope við at flyta pening á konto í Betri Banka: 9181 – 426.219.2 og viðmerkja “Logos Hope olja”. Um tú ynskir at stuðla einum av føroyingunum umborð, kanst tú flyta pening á somu konto og viðmerkja navnið á tí tú ynskir at stuðla. Tað ber eisini til at flyta eingangsupphæddir her á síðuni við gjaldskortið.
Logos Hope sunnudagur
Sunnudagin 1. oktobur 2017 vóna vit at fleiri kirkjur og samkomur vilja standa saman við okkum um at stuðla arbeiðinum hjá Logos Hope. Vit vóna at kirkjur og samkomur kring landið vilja biðja fyri verkinum, møguliga fáa onkran, sum hevur verið umborð at koma og greiða frá, og at savna pening inn til Logos Hope.
Um tín kirkja ella samkoma er áhugað í at hava Logos Hope sunnudag 1. oktobur, og tykkum tørvar kunning, eru tit vælkomin at seta tykkum í samband við okkum á info.fo@om.org ella á tlf. 219923.


text:
Kristina Bærendsen á Vágsbø
Contrysongkvinnan verður við á Summar Festivalinum í ár.
Hon telist millum landsins bestu songkvinnur, og sum tulkari av country- oggospelsangum er hon framúr.
Kristina Bærendsen hevur sum solistur og í bólki saman við øðrum verið ein profilur í føroyskum tónleiki seinnu árini.
Kristina hevur sungið nógv saman við countrykonginum Hallur Joensen og saman við pápa sínum, Alexi Bærendsen, men hon hevur sanniliga eisini prógvað seg sum solistur á útgávu og konsertum.
Summar Festivalurin er sera fegin um at kunna kunngeraKristinu Bærendsen við bólki til ársins festival. Kristina fer at hava konsert á Vágsbøi.


text:
Líknandi greinar
Ein motorur sprongdist og eitt ferðafólk doyði
Flogskiparin Tammie Jo Shults blivur róst til skýggja í USA, fyri hennara leiklut í at fáa flogfarið hjá Southwest Airlines niður í øllum góðum, tá ið ein motorur sprongdist og ein rútur fór ígjøgnum og eitt ferðafólk doyði. Tað vóru heili 149 fólk við flúgvarnum, so ólúkkan kundi verið nógv størri, men Tammie handlaði skjótt Les meira…
Landsliðið til Bergen Swim Festival 2018, heldur enn Danish Open
Í morgin seinnapartin fer føroyska svimjilandsliðið við Atlantic Airways til Bergen, har tey fer at luttaka í Bergen Swim Festival 2018. Fyri Ægir luttaka, Sólva A. Sigðursson, Barbara Debes, Rebekka Trygvadóttir, Signhild Joensen og Rókur Trygvasson. Venjarin hjá Ægir Jaime Arroyo verður eisini við á túrinum sum landsliðsvenjari. Var og tók nakrar myndir av Ægir Les meira…
Klaksvíkar Kommuna og Tjóðsavnið samd um, hvussu arbeitt verður víðari við lundini
Síðan kommunan varð gjørd varug við fornleivdir undir bønum á Akursmørk, har arbeiðið við nýggju býarlundini var byrjað, hevur tætt samskifti verið millum kommununa og Tjóðsavnið um, hvussu farast kann víðari fram. Í felag eru kommunan og Tjóðsavnið nú komin til eina loysn fyri, hvussu arbeiðið við lundini kann halda fram og samstundis taka hædd Les meira…


text:
Orð og lag: 200
Hey, vit eru 200, baby, og punkarar eru vit, ja-ha
Trummur, bass og gittar og grefligt kjaftaslit
Og vissi tú kemur her og sigur, at okkara argumentir eru for tunn
So koma vit bara eftir tær við pappmasjéfokkjúfingrinum.
Gimpar, hasj og Helviti, baby, tað er tað, tað snýr seg um
Illbønir og rópikór til oyruni eru slitin tunn
Og vissi tú kemur her og sigur at, loysingarfólk eru dumm
So sleppur tú bara at smakka eitt sindur av pappmasjéfokkjúfingrinum
Eru vit peppaðir?
Ja 200%
Eru vit punkarar?
Ja 200%
Eru vit loysingarmenn?
Ja 200%
– Mikael … S, P ella K?
– S
– Sambandsmaður?
– Fokk jú!
– Niels … S, P ella K?
– P
– Hvussu nógv prosent?
– 200%
Vit eru 200, baby, og punkarar eru vit, ja
Trummur, bass og gittar og ræðuligt kjaftaslit
Vit gera kanska ov nógv av í so ógvusligt
Men hálvhjartaður punktónleikur er alt for bygdasligt


text:
Kappingin um føroyameistaraheitið í talvi stendur millum Helga Dam Ziska og Rógva Egilstoft Nielsen. Teir eru javnir í oddanum í Landsliðsbólkinum - eitt stig undan teimum næstu í røðini.
Báðir vunnu í gjár. Helgi syfti Rana Nolsøe sum ein vøtt, og Rógvi vann eisini ógvuliga sannførandi á Ólavi Simonsen, sum ikki fótaði sær eftir minni gott byrjanarspæl við hvíta fólkinum. Rógvi dugdi væl at vinna sær initivativið og hava mótstøðumannin undir støðugum trýsti eftir einari av høvuðslinjunum.
Einki remis var í gjár. Carl Eli vann við hvíta fólkinum skjótt og væl á Rógva Mortensen. Úr næstan ongum fekk hann hættisligt álop á svørtu borgina, og brátt var Rógvi um ein háls og legði kongin longu tá ið einir tjúgu leikir vóru farnir.
Sjúrður Thorsteinsson vann í dagsins longsta talvi á Hans Kristiani Simonsen. Sjúrður var kringur í endatalvinum og dammaði seg til sigurs.
5. umfar, 28. mars, Landsliðsbólkurin
Carl Eli Samuelsen - Rógvi Mortensen 1-0
Ólavur Simonsen - Rógvi Egilstoft Nielsen 0-1
Helgi Dam Ziska - Rani Nolsøe 1-0
Sjúrður Thorsteinsson - Hans Kristian Simonsen 1-0
Støðan eftir fimm umfør:
1-2. Rógvi Egilstoft Nielsen & Helgi Dam Ziska 4 stig
3-4. Sjúrður Thorsteinsson & Carl Eli Samuelsen 3 stig
5-8. Rani Nolsøe, Rógvi Mortensen, Hans Kristian Simonsen, Ólavur Simonsen 1½ stig
Í næstsíðsta umfari í dag skírisdag bresta oddamenninir saman í avgerandi innanhýsis dysti. Helgi Dam Ziska og Rógvi Egilstoft Nielsen. Talvið um FM-heitið. Rógvi hevur hvíta fólkið.
Hvussu víkir og vendir, fær Helgi ikki verið annað enn favorittur. Hann er stórmeistari og hevur fleiri enn 200 ratingstig meira enn Rógvi, men tað hevur víst seg soleiðis, at tað nærum hvørja ferð endar javnt teirra millum. Seinastu fimm talvini teirra millum eru øll endað jøvn. Helgi hevur havt munin í flest øllum talvunum, men hevur kortini ikki verið mentur at vinna. Tað er í veruleikanum at undrast á, at stóri munurin í styrkitølunum ikki sæst aftur í innanhýsis kappingini teirra millum.
Men Rógvi er drúgvur og snúin telvari og ógvuliga kringur, tá ið á stendur. Í báðum talvunum, sum eru endað jøvn hjá honum í kappingini, var hann kroystur, men báðar ferðir megnaði hann kortini at fáa javnleik. Ivaleyst ætlar Helgi, at nú skal tað vera. Ikki aftur remis. Helst vil hann prógva, at sum stórmeistari skal hann vinna á okkara næstbestu, tá ið á stendur. Men tað er eingin ivi um, at trýstið er á honum. Rógvi hevur alt at vinna og lítið at tapa. Hjá Helga verður tað ein dyggur smeitur, endurvinnur hann ikki FM-heitið. So einfalt er tað.
Landsliðsbólkurin, 6.umfar 29. mars, kl. 14.00:
Rógvi Egilstoft Nielsen - Helgi Dam Ziska
Carl Eli Samuelsen - Ólavur Simonsen
Rani Nolsøe - Sjúrður Thorsteinsson
Rógvi Mortensen - Hans Kristian Simonsen
Hinir bólkarnir
Í 1. bólki eru Janus Skaale úr Klaksvíkar Talvfelag og Herluf Hansen úr Havnar Telvingarfelag á odda við 3½ stigi hvør. Nummar trý eru Heiðrikur Jacobsen og Margar Berg, báðir úr Havnar Telvingarfelag við trimum stigum hvør.
Í almenna bólkinum er Jón Mikkelsen úr Vestmanna Talvfelag á odda við 4 stigum. Honum næstir eru Leif Reinert Fjallheim úr Havnar Telvingarfelag og Jógvan M. Joensen úr Kollafjarðar Talvfelag við 3½ stigum hvør.
Í unglingabólkinum er Luitjen Apol úr Havnar Telvingarfelag á odda við 4½ stigi. Nummar tvey er Benjamin Reinert Fjallheim úr Havnar Telvingarfelag við 4 stigum, og nummar trý eru Suni í Horni Nielsen úr Sandavágs Talvfelag og Rógvi Mørkøre úr Kollafjarðar Talvfelag við 3½ stigi.
Spurturin byrjar
Nú eru bara tvey umfør eftir í FM-kappingini. Sætta umfar er í dag skírisdag, og sjeynda og seinasta umfar verður í morgin Langa fríggjadag. Báðar dagar verður byrjað klokkan 14.00. Telvað verður í Finsen í Havn - í nýumvældu gomlu kommunuskúlaauluni.


text:
U16 dreingir eru komnir í finaluna um Blaðberasteypið 2017!
Leygardagin leikti U16 liði hjá KÍ hálvfinalu í Runavík ímóti NSÍ.
Dysturin endaði við 1-2 til KÍ. Talan var um ein javnan dyst, har NSÍ høvdu mest bóltin í fyrra hálvleiki, ímeðan KÍ komu til tær vandamiklu støðurnar. Í seinna hálvleiki legði heimaliði press á okkara dreingir, og eftir 60 minuttir løgdu NSÍ seg frammum. Næstu minuttirnar kundi støðan bæði verði 2-0 og 3-0, men ein stórspælandi Fríðálvur Klakk heldur okkum inni í dystinum. Okkara dreingir fóta sær, og Óli Eyðsteinsson Poulsen javnar í 68 minutti eftir gjøgnumspæl frá Jonn Johannesen. Nú fingu okkara leikarar blóð á tonna, og løgdu áhaldandi press á mótstøðuliði við fleiri vandamiklum álopum. Eftir støðugt trýst frá okkara dreingjum, sær tað sum dysturin fer til longda leiktíð, men í 80 minutti (sum er síðsti minuttur í U16) fær KÍ eitt síðsta horna, ið Kristian Svabo Eliasen tekur. Eitt væl skoti horna finnur Jonn Johannesen, ið stútar U16 í finaluna um Blaðberasteypið 26. august á Tórsvølli ímóti HB!
Dagsins hópur: Fríðálvur Klakk, Jákup Idarsson Beck, Kristian Svabo Eliasen, Martin Baldvinson, Børge Petersen, Jens Mortan Samson, Olaf Karstensson Hansen, Óli Eyðsteinsson Poulsen, Ari Miné Jacobsen, Gulak Andrias Jacobsen, Jonn Johannesen, Janus Skaale, Hans Jákup Mellemgaard, Aleks Jógvansson Jacobsen, Símun Hoydal Poulsen, Ári Andrasson Klettskarð, Jan Eli Ragnarsson og Dávid Matras.
Venjarar: Hjalgrím Elttør og Petur í Gong.
Hjálparvenjarar: Heri Ósá, Elmar í Gong og Regin Høgnesen.
Vit ynskja okkara dreingjum í U16 góða eydnu við finaluni 26. august á Tórsvølli.


text:
Stórsliðið ferðamannaskip til TUI-Cruises
Týska TUI Cruises hevur júst fingið nýggjasta reikferðaskipið, Mein Schiff 1, frá Meyer Turku-skipasmiðjuni í Finnlandi. Hetta 315 metrar langa skipið er 10 prosent meira orkusparandi enn onnur skip í reiðarínum.
- Hin stórfingni 50 metrar breiði stál- og glas vindeygabygnaðurin beint uppi yvir skrúvunum har afturi í skipinum er eitt frálíkt dømi um, hvussu vit blanda snið og tøkniligar førleikar, sum framkomnar telduskráir reka, sigur Jan Meyer, stjóri á Meyer Turku-skipasmiðjuni.
Hann sigur, at komandi árini, tað er til 2023, fer TUI Cruises at lata tvey stórsligin reikferðaskip smíðað aftrat, tað vera Mein Xchiff 2 og Mein Schiff 7.
Hetta er fimta reikferðaskipið, sum týska teiðaríið hevur latið smíðað á Meyer Turku-skipasmiðjuni.
Nýggja skipið hevur pláss fyri 2.894 ferðafólkum. Umborð eru 12 matstovur og bistroir, 15 barrir og salongir, og dekkið er einar 20.500 ferðmetrar stór. Haraftrat hevur Mein Schiff 1 eitt 2.400 ferðmetrar stórt øki til kurstað (spa) og venjingar.
Kelda: Cruise Industry News og Maritime DanmarkMyndatekstur: Nýggja og stórsligna reikferðaskipið, Mein Schiff 1, hevur 12 matstovur, 15 barir og salongir, og 2.400 ferðmetrar stórt øki til kurstað og venjingar.
Kelda: Cruise Industry News og Maritime Danmark


text:
“Naturens betydning i et forfatterskap” var heitið á fyrilestri hjá Mette Karlsvik, sum bæði er rithøvundur, ritstjóri og journalistur. Økokritikkur…
Einaferð vóru tað tríggir brøður sum skuldu útvega pening. Elsti bróðurin, Per, var fyrstur út í skógina og skuldi høgga…
Vit byrjaðu dagin við at vitja Interkulturelt Museum (IKM). IKM varpar ljós á tilflytarar í nýggjari tíð (tvs. frá 1960’unum).…
Voksenåsen View all
Fyrilestur við Arne Thorp Málið í norðurlondum í dag er deilt upp í tríggjar bólkar: Indoeuropeiska bólkin, uralska bólkin og eskimoiskaleutiska bólkin (mynd…
Seinnapart hósdagin 5. oktober var fyrilestur á Voksenåsen um “Naturlyrikk”. Hans Kristian Rustad, ið er fyrstiamanuensis (lektari) í norðurlendskum bókmentum á universitetinum í…
Eftir eina spennandi løtu á Holmenkollen, komu vit fram til Vigelandsparkina, ið er heimsins størsta høggmyndapark. Tað var sera forkunnugt at hoyra um…
– um framsýningina hjá Knausgård um Munch, við íblástri frá vitjan í Vigelandsparken Norsk mentan og søga skuldi verið rættiliga atkomilig hjá okkum,…
Í samband við tvørfakliga námsferð eru føroysktlinjan og náttúru & tøkni linjan í hesum døgum á vitjan í Voksenaasen, sum liggur stutt…
Vit sótu øll so fitt og bíðaðu til Sylfest Lomheim, professari í máli, skuldi byrja sín fyrilestur, men har var ein trupulleiki; okkara…
“Naturens betydning i et forfatterskap” var heitið á fyrilestri hjá Mette Karlsvik, sum bæði er rithøvundur, ritstjóri og journalistur. Økokritikkur er á breddanum…
Einaferð vóru tað tríggir brøður sum skuldu útvega pening. Elsti bróðurin, Per, var fyrstur út í skógina og skuldi høgga trø til at…
Vit byrjaðu dagin við at vitja Interkulturelt Museum (IKM). IKM varpar ljós á tilflytarar í nýggjari tíð (tvs. frá 1960’unum). Saman við øllum…
Lesandi frá Námsvísindadeildini eru í hesum døgum á skeiðsdeplinum Voksenåsen beint uttan fyri Oslo á einum skeiði, sum leggur dent á burðardygd og…
Madeira View all
Oyggjar hava vanliga skiftandi veðurlag, og so er eisini á Madeira. Hóast tað, so hava tey lagt til merkis, at veðrið er við at broytast. Til dømis regnar…
Heimsins elsti seyður er júst deyður. Hon búleikaðist á oynni Lewis í Hebridunum, nú hon datt oman og doyði. Hebridur, ella Suðuroyggjar, eru oyggjar úti í Atlantshavi, og…
Hvussu nógvir føroyingar munnu hava verið á Desertas oyggjunum? Enn halda vit, at vit eru teir einastu føroyingarnir, ið hava stigið fótin á land á oydnu oynni Desertas…
Av hvali eru fleiri sløg, sum eru heilt sjáldsom at síggja við Føroyar, tí at tey bert leggja leiðina framvið, á veg suðureftir ella norðureftir, í teirra natúrligu…
Hóast Madeira liggur mitt úti í Norðuratlantshavi, so er lutvíst trot á feskum vatni á suðursíðuni, serliga til alla avgrøðina ið kann vaksa her, um nóg mikið av…
So eru vit til reiðar at fara at heilsa uppá leiðsluna hjá Universitetinum í Madeira. Nú Lívfrøðilinjan á Føroya Læraraskúlanum er farin til Madeira at kanna bæði…
Framsýningar View all
Eftir eina spennandi løtu á Holmenkollen, komu vit fram til Vigelandsparkina, ið er heimsins størsta høggmyndapark. Tað var sera forkunnugt at hoyra um Gustav Vigeland,…
Skaldskapur View all
Seinnapart hósdagin 5. oktober var fyrilestur á Voksenåsen um “Naturlyrikk”. Hans Kristian Rustad, ið er fyrstiamanuensis (lektari) í norðurlendskum bókmentum á universitetinum í Oslo, helt fyrilesturin, ið skuldi…
– ummæli av bókini Náttúrunnar børn og dokumentarfilminum Havets sølv Eitt av tí fyrsta, sum kom mær til hugs, tá eg læs formæli í bókini Náttúrunnar børn, var…
“Naturens betydning i et forfatterskap” var heitið á fyrilestri hjá Mette Karlsvik, sum bæði er rithøvundur, ritstjóri og journalistur. Økokritikkur er á breddanum á hesum skeiðnum, men hvat…
Einaferð vóru tað tríggir brøður sum skuldu útvega pening. Elsti bróðurin, Per, var fyrstur út í skógina og skuldi høgga trø til at selja, men trøllið kom og…
Mál View all
Fyrilestur við Arne Thorp Málið í norðurlondum í dag er deilt upp í tríggjar bólkar: Indoeuropeiska bólkin, uralska bólkin og eskimoiskaleutiska bólkin (mynd 1). Skandinaviska…
Veðurlag View all
Oyggjar hava vanliga skiftandi veðurlag, og so er eisini á Madeira. Hóast tað, so hava tey…
Fuglar View all
Eygbering av fuglum er vorðin sera væl umtókt á Madeira, tí har er eitt ótal av…
Súgdjór View all
Heimsins elsti seyður er júst deyður. Hon búleikaðist á oynni Lewis í Hebridunum, nú hon datt…
Onnur djór View all
Skordýr er tann størsti djóra hópur sum er til. Hesin hópur av lítlum verum, fyllur heili…


text:
Felagshúsið liðugt
Soleiðis sá húsið út tá tað bleiv keypt.
Soleiðis sá húsið út tá liðugt var.
Soleiðis sær húsið út í dag. Lions-litirnir eru komnir til sín rætt.
Endiliga upprann dagurin tá felagshús okkara í Hovi gjørdist liðugt. Í sløk 3 ár hava limir felagsins arbeitt uppá húsið. Úrslitið í dag er ikki annað enn at fegnast um, tí bæði innan og uttan er gjørt eitt megnararbeiðið og stásilig síggja tey út.
Stuttligt hevur verið at síggja, hvussu hugaligir limirnir hava verið. Alt innan er gjørt av nýggjum. Húsini er klødd við timbri og nýggj plastvindeygu eru ísett.
120 tons av mold og gróti er brekka úr kjallaranum og síðan er kjallarin steinsettur við 25 tonsum av klípum og síðan er stoypt uppí veggirnar og til seinast er gólvið stoypt. Al hetta var drúgført og ikki minst hart arbeiðið.
Tórskvøldið 7. mai 2009 kl. 20:00 var fyrsti fundurin í nýggja felagshúsinum. Vónandi kemur nýggja stásiliga felagshúsið at viðvirka til, at karmarnir hjá Lions Club Suðuroy gerast betri at virka undir. Hetta skuldi alt annað líka sæst aftur í nærumhvørvinum.
Síðan hevur verið arbeitt við liðugtgerð av kjallaranum. Málið var, at hesin skal verða liðugur til 25 ára hald felagsins. Allir limir hava allan veturin havt sína næstan dagligu gongd í húsinum. Úrslitið gjørdist, at kjallarin og parkeringsøkið gjørdist liðugt til 25 ára hald felagsins leygardagin 28. mai 2011.
Úrslitið er fantastiskt. Neyvan nakar annar lionsklubbi hevur betur hølisviðurskiftir enn Lions Club Suðuroy.
Soleiðis sær húsið út innan:
Vestari endi av salinum. Eystari endi av salinum.
Landnyrðingshornið av salinum. Partur av køkinum
Eitt av tveimum kømrum.


text:
GREINAR
Frá 25. juni til 20. juli 2018 verður Ung í arbeiði, sum er eitt átak, har Tvøroyrar Kommuna bjóðar teimum ungu arbeiði í ...
Vegna vánaliga veðurforsøgn týsdagin 1. mai, útseta vit plantingardagin til ónsdagin 2. mai.Tey ið vilja hjálp verða biðin um at møta ...
Umleggingin av vatnveitingini á Torvheyggi er nú liðug. Allar gamlar leiðingar eru tiknar burtur har ivi hevur verið og nýggjar lagdar í staðin. Sostatt ...
Skráin fyri umhvørvisvikuna 2018 á Tvøroyri, er nú tøk. Til ber at taka hana niður her sum pdf og prenta út. Tiltøkini verða umrødd hvør ...
Ónsdagin 11. apríl, vitjaðu Sólvør Henriksen og Tanya Mølle bókasavnið á Tvøroyri. Sólvør hevur ábyrgdina av føroyadeildini ...
Í døgunum 30. apríl til 6 mai 2018, verður umhvørvisvika á Tvøroyri. Umhvørvið kring allan heim er undir støðugum trýsti av dálking ...
Fríggjadagin 6. Juli 2018 verður árliga mentanarnáttin á Tvøroyri. Hon varð hildin á fyrsta sinni 11. Juli 2011 og hevur undirtøkan verið sera ...
Sum vit áður hava lýst við, so hevur Tvøroyrar Kommuna skrivað út hugskotskapping, har lagt verður upp til at almenningurin kemur við hugskotum um, ...
Í sambandi við, at Tvøroyrar kommuna fyrr í ár keypti Roykstovuna – eisini nevnd Faktorhúsini – sum eru fyrstu sethús, ið vórðu bygd ...
Í hugnaliga barnagarðinum í Trongisvági er siðvenja, javnan at hava foreldrakaffi. Her koma foreldrini at vitja stovnin og børnini elska tað. Ónsdagin 21. ...


text: Útsýnið og umhvørvið hevur nógv at siga. Bæði heima og til arbeiðis. Her er útsýnið á mínum arbeiðsplássið. Mitt í býnum. Ja, á Vaglinum. Eg flyti beint nú úr kontórinum, ið hevur útsýnið mót kioskini hjá Astu, hon sæst í túninum á ovastu myndini, og inn í kontórið á hinari síðuna á loftinum í Stjórnarbygninginum hjá Tórshavnar kommunu, har útsýnið er móti Boysensgarði, Gamla Bókahandli og oman í Vágsbotn og smábátahavnina við Skálatrøð. Tað eru tær báðar niðru myndirnar. Deildin er mentamáladeildin. Tí er frámerkið, the Tag, "mentan"(Myndir: Birgir Kruse)


text:
Aðalfundur 4. mars 2017
Sambært § 4 í viðtøkum felagsins, verður við hesum boða til aðalfund hjá Føroyingafelagið á Fyn.
Felagið skal hava aðalfund hvørt ár í fyrsta kvartali. So nevnd felagsins hevur á nevndarfundi tikið avgerð um, at tann 4. mars 2017 kl. 16.00, verður aðalfundur hildin í Norðuratlantshúsinum í Odense.
Fundarskrá verður sambært § 4 Stk. 7 í viðtøkum felagsins:
- Valg af dirigent
- Formandsberetning
- Fremlæggelse af godkendt regnskab
- Indkomne forslag
- Valg af bestyrelsesmedlemmer i henhold til § 6
- Formand
- 2 bestyrelsesmedlemmer
- Øvrige valg i henhold til § 6
- 2 bestyrelsessuppleanter
- 1 revisor
- 1 revisorsuppleant
- Fastsættelse af kontingent for kommende år
- Eventuelt
Sambært § 4 Stk. 11 skulu øll uppskot, ið ynskjast viðgjørd á aðalfundinum, verða handað nevndini í seinasta lagi tíggju dagar áðrenn fundin, t.v.s. tann 22. februar 2017.
Fyri at sleppa at atkvøða til aðalfundin, umframt at stilla upp til val, skal ein hava goldið limagjaldið fyri 2017 áðrenn aðalfundin, umframt at eisini møta persónliga til fundin. Ein kann tó stilla upp uttan at verða tilstaðar, við at handa formanninum eina fullmakt áðrenn fundin.
Tey, sum ivast um tey eru limir, kunnu senda ein teldupost til Denne email adresse bliver beskyttet mod spambots. Du skal have JavaScript aktiveret for at vise den. og spyrja.
Tey, ið ikki hava endurnýggjað sín limaskap, tríggjar mánaðar eftir ein aðalfund, verða strikað sum limir.
Viðtøkur felagsins eru at finna HER og limur kann ein gerast HER


text:
Tvey tjøldur sædd av Kirkjubøarvegnum í dag við Koltri í baksýni. Dagurin, sum er almennur flaggdagur, er kallaður eftir katólska pávanum Grækarisi, sum doyði henda dag í 604. Kirkjubøkurnar siga, at hann varð føddur umleið 540.
Tjøldur síggjast javnan hesa tíð á Velbastaðhálsi, og fram við vegnum til Kirkjubøar og Syðradals. Í Havn fer nývaldi borgarstjórin, Annika Olsen, at fagna tjóðfuglinum, ið eisini er ímyndin av várinum, við fyrstu grækarismessurøðuni á Vaglinum, har skótarnir sum vant skipa fyri.
Men tað er ikki bara tjaldrið, ið er á bønum í Kirkjubø í dag. Har er eisini seyður, stari og kráka. Góða grækarismessu!


text:
Norðingur landar svartkjaft í Kollafirði
vinna18-01-2018 - 20:19 -
Norðingur kemur á Kollafjørð um 10-tíðina í kvøld við 735 tonsum av svartkjafti, sum teir skulu landa til Faroe Pelagic, teir sleppa framat at landa beinanvegin teir koma inn. Svartkjafturin verður heilfrystur á Faroe Pelagic.
Norðingur hevur roynt sunnast í føroyskum sjógvi, har øll tey føroysku skipini eisini royna, harafturat eru nøkur russisk skip á feltinum.
Vit tosaðu umborð fyri løtu síðan, veðrið hevur verið av tí fagrasta har suðuri, eisini verður sagt frá góðum veðrið í morgin og leygardagin, sunnudagin øtlar hann eitt sindur, men komandi vika sær hampulig út.


text:
Kvæði og kvøðing 21. oktober 2017
Kvæði og kvøðing í Norðurlandahúsinum
Leygardagin hin 21. oktober 2017 skipa Sláið Ring og Norðurlandahúsið fyri almennum tiltaki um føroyskan dans.
Dansináttin í Norðurlandahúsinum, sum Norðurlandahúsið og Sláið Ring hava skipað fyri í mong ár, er nú flutt frá sumrinum og út á heystið, í ár til 21. oktobur.
Ætlanin er, at vit til hvørt tiltak hava eitt ávíst evni, sum verður lýst í fyrilestri og á gólvi.
Í ár er evnið Runsivalsstríðið. Hanus Kamban heldur
fyrilestur, Óli á Geilini skipar Runsivalsstríðið og Símun Erik Johannesen
skipar Amunds rímu.
Møguliga eru fleiri, ið ikki kenna so væl omanfyrinevndu kvæði, og tí hava vit eisini í skránni nøkur kvøði og vísur, sum vit rokna við at meginparturin av luttakarunum hevur kunnleika til.
Tá vit hava verið ígjøgnum føstu skránna, verður frítt
at skipa og kvøða.
Sjálvt tiltakið er ókeypis, men nátturðin, sjálvtøkuborð,
kann keypast fyri kr. 129,-, hartil kann okkurt drekkandi eisini keypast.
Skráin fyri tiltakið: Kvæði og kvøðing 21. oktober 2017 er:
Kl.
16:00 Fyrilestur um
Runsivalsstríðið Hanus
Kamban
Kl. 17:00 Runsivalsstríðið Óli á Geilini
Lorvíks Páll Kathria Hansen
Kl. 18:30 Nátturði.
Kl. 19:30 Vit fara upp á gólv.
Bøhmerlands Dronningen Karstin í Húsinum
Amunds ríma Símun Erik Johannesen
Kong Sverke Herluf G. Joensen
Frítt at skipa, til uml. kl. 22.
Uppskriftin, sum Óli á Geilini brúkar til Runsivalsstríðið er úr hefti 4, ið Klaksvíkar Dansifelag gav út í 1975. Hon er ógvuliga lík uppskriftini í Kvæðabók 1, sum er at finna á heimasíðuni hjá Eysturoyar dansifelag: eystdans.dk.
Símun Erik Johannesen brúkar eina uppskrift, sum tey hava brúkt í Stórhúsi í Dali. Her avskrivað av bandupptøku, sum abbi Símun Erik, Jens Ludvík Johannesen hevur kvøðið. Hendan uppskriftin er at finna inni á heimasíðuni hjá Fótatraðk: fotatradk.com.


text:
Oyðublað til forhondsgóðkenning fært tú á heimasíðuni hjá SIRI - Styrelsen for International Rekruttering og Integration www.nyidanmark.dk
Vel "Blanketter" í bjálkanum ovast, vel so Færøerne og Grønland í fremsta leititeigi og Færøerne í mittasta leititeigi og trýst á leita (ella trýst á her).
Oyðublaðið eitur AR7.
Tú kann eisini fara inn á heimasíðuna hjá SIRI - Styrelsen for International Rekruttering og Integration, har kunning er um reglurnar.
Fyri at verða forhondsgóðkend fyritøka til at seta í starv útlendska arbeiðsmegi, skal fyritøkan á hvørjum árið prógva, at hon er partur av sáttmálunum á føroyska arbeiðsmarknaðinum.
Sum prógv fyri hesum krevur SIRI limaskapsprógv frá Føroya Arbeiðsgevarafelag.
Limaprógvið fæst við at skriva til industry@industry.fo. Vinarliga send V-tal við.
Er arbeiðsloysið omanfyri 3,5% eru serligar reglur galdandi fyri útlendskar handverkarar til byggivinnuna, sí niðanfyri.


text:
Ein søga er um eitt einmastrað skip, nevnt “Merafitta”, sum kom við farmi til tann kongliga handilin. Søgan stavar frá millum 17. og 18. árhundrað, men ikki hevur verið mær møguligt at fáa upplýst hvat ár, skipið kom higar um heystið. Veðrið hevði verið sera ringt á ferðini, og masturin var farin so illa, at ikki var hugsan um at fara av stað aftur við henni.
Tað bleiv lossað burtur úr skipinum í Havn. Ikki kundi tað vera reiðiliga stórt, tí tað varð síðani siglt norður til Streym og róð norður um hann fyri at kunna liggja í vetrarlegu fyri Norðskála. Tað var soleiðis fortoyað, at ein togendi bleiv førdur í land av skipinum og festur til tann sonevnda Rættarstein, sum stendur í bakkanum sunnan fyri Skálarætt; ein annar togendi varð førdur yvir í Streymoynna og bundin um Hattarstein, sum er um 40 favnar norðan fyri ta víkina, sum er norðan fyri nesið.
Fyrr í tíðini var norðan fyri Streym hildið at vera eitt hitt besta vetrarlegupláss fyri skip í Føroyum.
Várið eftir, at “Merafitta” var komin, varð ein mastur gjørd til skipið. Fyri at fáa skipið so langt inn til land sum møguligt, meðan masturin bleiv sett í, bleiv barlastagrótið kastað upp á sandin undir Rættarsteini. Hetta var annars óneyðugt, tí har um leið var ivaleysa djúpt til, at skipið kundi komið tætt inn til land.
Skipið varð so róð norður undir Túvuna, ið er norðan fyri Svínáarrætt, og lagt inn til lands soleiðis, at tað helti so mikið inneftir, at masturin lættliga kundi setast í tað.
Enn tann dag í dag liggja steinar og riða upp úr sandinum, sum eru frá “Merafitta”. Tað hevur eydnast mær at fáa nakrar av teimum til Forngripagoymsluna.
Andreas Weihe: “Søga og søgn”, 1933


text:
25. november 2004Nr. 8002
Leiðbeining um Dagpeningalógina § 3, stk. 3 og 4, um álvarsliga sjúk børn og hjúnafelaga
(Til allar læknar í Føroyum)
§ 3, stk. 3: Dagpeningur kann somuleiðis veitast persónum, sum eru fevndir av stk. 1 ella 2, og hvørs børn ella hjúnafelagi gerast álvarsliga sjúk, um tað av lækna verður mett alneyðugt, at persónurin er um tann sjúka.
Stk. 4: Sum álvarslig sjúka eftir stk. 3 er at meta sjúka, har álvarsligur vandi er fyri lívinum ella heilsustøðuni hjá persóninum.
Dagpeningalógin hevur til endamáls at veita fíggjarligan stuðul í sambandi við mista inntøku. Høvuðsreglan í Dagpeningalógini er, at dagpeningur einans kann veitast í sambandi við egna sjúku. Smb. § 3, stk. 3 hevur ein persónur, sum er burtur frá arbeiði, tí læknin metir tað vera alneyðugt, at hann er um álvarsliga sjúkt barn ella álvarsliga sjúkan hjúnafelaga, eisini rætt til dagpening eftir vanligu reglunum.
Í stk. 4 er sett ein greining av hugtakinum ”álvarslig sjúka” í stk. 3. Við støði í hesari greining verður tað ein læknalig meting, hvørt tað er alneyðugt, at nakar er um tann sjúka. Tað er greitt, soleiðis sum lógin er orðað, at talan skal vera um rættiliga álvarsliga sjúku, áðrenn rætturin til at fáa dagpening verður givin, orsakað av fráveru í hesum sambandi.
Endamálið við grein 3, stk. 3 og 4 er ikki at hava eina generella skipan, har játtast kann dagpeningur fyri at vera heima hjá sjúkum barni ella hjúnafelaga. Treytin er, at álvarsligur vandi er fyri lívinum ella heilsustøðuni hjá tí sjúka, og at læknin metir tað vera av alstórum týdningi, at persónurin er burtur frá arbeiði fyri at vera um tann sjúka. Er talan um minni álvarsliga sjúku, er tað sostatt upp til tann einstaka at gera av, hvørt hann ynskir at vera burtur frá arbeiði og harvið verða fyri inntøkumissi.
Alneyðugt
Tað skal vera ”alneyðugt”, at persónur, ið søkir um dagpening, skal vera um tann sjúka. Ikki er nóg mikið, at umsøkjarin er heima og ansar eftir børnum og stendur fyri húsarhaldinum, av tí at hjúnafelagin ikki megnar hettar vegna sjúku sína. Eitt dømi er um mann, ið ikki hevði rætt til dagpening, tá hann kom heim av skipi, fyri at halda hús og ansa eftir børnunum, tí konan hevði fingið eina skurðviðgerð og tískil ikki kundi halda hús. Tað avgerandi er, at tann sjúki er álvarsliga sjúkur og tí hevur tørv á, at hjúnafelagin er um hann. Tað er ikki nóg mikið, at tann sjúki ikki kann taka sær av húsarhaldinum.
At tað er ”alneyðugt”, at umsøkjarin er um tann sjúka, merkir, at umsøkjarin skal taka lut í røktini hjá tí sjúka, ikki neyðturviliga sum sjúkrarøktarfrøðingur, men í førum har tann sjúki er so mikið ósjálvbjargin og seingjarliggjandi, at tann sjúki ikki megnar at hava vanliga umsorgan fyri sær sjálvum, t.d. við mati.
Álvarsligur vandi fyri lívinum ella heilsustøðuni
Sambært lógarásetingini og viðmerkingunum til hesa, er talan um rættiliga strong krøv til, nær sjúka hjá barni gevur foreldrum rætt til dagpening, og nær sjúka hjá hjúnafelaga gevur hjúnafelaganum rætt til dagpening. Í lógartekstinum stendur, at álvarslig sjúka er, tá álvarsligur vandi er fyri lívinum ella heilsustøðuni hjá persóninum. Sum dømi kann nevnast, at Kærunevndin í Almannamálum ikki metir, at álvarsligur vandi er fyri heilsustøðuni hjá persóni við vanligum beinbroti. Sambært avgerð hjá Kærunevndini í Almannamálum, er talan heldur ikki um vanda fyri heilsustøðuni, tá persónurin hevur brotið bæði beinini, um so er, at persónurin ikki er dementur, ella um barnið ikki er so lítið, at hetta á ongan hátt kann vera einsamalt heima. Tí sjáldan er beinbrot so álvarsligt, at vandi er fyri lívinum ella heilsustøðuni hjá persóninum.
Trupult er at koma við ávísum sjúkum, ið hugsast kunnu at vera fevndar av lógini, men um nakrar sjúkur skulu nevnast, kann talan vera um meningitis, blóðtøpp og skurðviðgerðir av heilanum. Talan kann møguliga eisini vera um álvarsligar ferðsluvanlukkur, brunaskaðar og aðrar álvarsligar vanlukkur.
Um eitt barn ella hjúnafelagi liggur at doyggja, ella álvarsligur vandi er fyri, at viðkomandi doyr, er hettar ein umstøða, ið avgjørt er fevnd av Dagpeningalógini. Tá ein persónur liggur at doyggja, er tað sannlíkt, at læknin metir tað vera ”alneyðugt”, at foreldur ella hjúnafelagi eru um tann sjúka.
Aldursmarkið á børnum
Kærunevndin í Almannamálum hevur tikið avgerð um, at børn í hesum sambandi eru at skilja sum børn undir 18 ár. Um eitt foreldur t.d. skal vera fylgjari hjá 20 ára gomlum barni, hevur viðkomandi ikki rætt til dagpening smb. § 3, stk. 3.
Børn hjá álvarsliga sjúkum foreldrum
Dømi eru um, at børn hjá álvarsliga sjúkum foreldrum hava søkt um dagpening eftir § 3, stk. 3. Sum greinin er orðað, kann hon ikki víðkast til eisini at fevna um børn, ið hava álvarsliga sjúk foreldur. Um barnið í sjúkrahúshøpi verður mett sum ein neyðugur fylgjari, hjá einum av foreldrunum, ið skulu uttanlands í viðgerð, hevur barnið møguliga rætt til at fáa endurgoldið ferðakostnað og uppihald í útlandinum. Hetta er ikki viðkomandi í mun til rættin til dagpening sambært dagpeningalógini.
Hjúnafelagi
Talan skal vera um hjún, t.v.s. at sambúgvandi ikki eru fevnd av greinini í dagpeningalógini, og hava tey tískil ikki rætt til dagpenining, tá hin parturin í parlagnum gerst álvarsliga sjúkur.
Ikki rætt til dagpening
Persónar, ið ikki hava rætt til dagpening eftir hesi grein, kunnu ístaðin venda sær til Almannastovuna um hjálp eftir forsorgarlógini.
Ávís meting í hvørjum einstøkum máli
Tað er týdningarmikið at vita, at tað, tá ið samanum kemur, verður ein ávís meting í hvørjum einstøkum máli, tí vandin er ikki altíð eins fyri øll fólk.
Almanna- og heilsumálaráðið
Eyðun Mohr Hansen (sign.)
deildarstjóri
/ Gunnvá S. á Lofti (sign.)


text:
Nordik360
Tá ið tú savnar tíni fíggjarviðurskifti hjá okkum og gerst Nordik360-kundi, fært tú bestu ráðgevingina, ágóðan av rentufyrimunum og ókeypis tænastum.
Sum Nordik360-kundi fært tú ikki bert fyrimunarligar rentur og ókeypis tænastur. Tú fært eisini persónliga ráðgeving við atliti at heildini í tínum fíggjarviðurskiftum. Tá ið tú gerst Nordik360-kundi kanst tú sostatt hava vissu fyri, at tú fært eina fíggjarliga heildarloysn. Tað er ómakaleyst og ókeypis at gerast Nordik360-kundi - og fyrimunirnar fært tú alt fyri eitt. Sum Nordik360-kundi fært tú ágóðan av nógvum fyrimunum.
Niðanfyri sært tú ítøkiligu fyrimunirnar og treytirnar fyri at gerast Nordik360-kundi.
Nordik360 - trý stig
Nordik360
- Rentufyrimunir á útvaldum tænastum
- Visa/Dankort (eisini við persónligum sniði) - 25% í avsláttri
- Mastercard - 25% í avsláttri (tó ikki Mastercard Platinum)
- Ókeypis netbanka og onki kontugjald
- Veksla gjaldoyra - 25% í avsláttri
- Samlaðu fíggjarviðurskifti við bankan skulu í minsta lagi vera 100.000 kr.
Nordik360+
- Sera góðar rentufyrimunir á útvaldum tænastum
- Visa/Dankort (eisini við persónligum sniði) - 50% í avsláttri
- Mastercard - 50% í avsláttri (tó ikki Mastercard Platinum)
- Ókeypis Netbanka og onki kontugjald
- Veksla gjaldoyra - 50% í avsláttri
- Samlaðu fíggjarviðurskifti við bankan skulu í minsta lagi vera 400.000 kr.
Nordik360PREMIUM
- Bestu rentufyrimunir á útvaldum tænastum
- Visa/Dankort (eisini við persónligum sniði)- 75% í avsláttri
- Mastercard Platinum fyri hálvan prís - íroknað 4 ókeypis loungevitjanir um árið við einum gesti ókeypis
- Mastercard - 75% í avsláttri
- Ókeypis Netbanka og onki kontugjald
- Veksla gjaldoyra - 75% í avsláttri
- Samlaðu fíggjarviðurskiftini við bankan skulu í minsta lagi vera 1.000.000 kr.
Spurningar og svar om Nordik360
Hvussu gerist eg Nordik360-kundi?
Kostar tað at gerast Nordik360-kundi?
Hvørjar fyrimunir fái eg við Nordik360?
Við Nordik 360+ ella Nordik 360Premium fært tú enn fleiri fyrimunir.
Hvussu nógv spari eg við Nordik360?
Hvar síggi eg galdandi prísir fyri Nordik360?
Hvørja rentu kunnu tit bjóða mær, um eg gerist Nordik360-kundi?
Hvussu verða míni samlaðu fíggjarviðurskifti roknað út?
Samlaðu fíggjarviðurskifti tíni við bankan verða roknað út sum ein samanlegging av:
- Saldum á útlánum, innlánum, kredittum
- Kursvirði á BankNordik virðisbrævagoymslum, ið eru knýttar at Persónligari PensjónsRøkt, Persónligari OgnarRøkt, Ráðgevingaravtalu og serstøkum ognarrøktaravtalum
- Kursvirði á íløguprógvum
- 1/3 av restskuldini á DLR-realkredittlánum, ið verða umsitin av BankNordik


text:
Hvíta havnaliðið bíðar
TB | 04/10/13
Sunnudagin er triðseinasta leikumfarið á skránni og har skulu vit norður til Havnar at leika móti B36. Hetta verður ein trupul uppgáva, sum tó væl kann fara at koppa til okkara fyrimun, tá dómarin bríkslar fyri seinastu ferð.
Eftir at hava verið vitni til dystin móti AB, har TB’arnir leveraðu ein mannfólka innsats, so sigur tað okkum so mikið sum, at alt ber til og eisini tað at basa tí hvíta havnaliðnum.
Móti AB eydnaðist tað okkara leikarum at finna fram hin eyðkenda og vældámda stríðsviljan, sum vit sóu nógv í fyrru helvt av kappingarárinum. Hesin viljin ber langt og møguliga hann ikki ber inn í himmalin, so kann hann væl bera okkum so mikið væl á veg, at vit sleppa at leika í Effodeildini í 2014.
Leikbann merkir liðini
Innsatsurin hjá TB móti AB kostaði okkum eisini tvey leikbann, meira nágreiniliga er talan um Martin og Ndende. Har við verður neyðugt við ný- ella umskipan á miðjum vølli. Hugsast kann at Dan Mortensen kemur inn fyri annan av teimum, hvør hin verður er ikki vist. Ein av tiltiknu kemparunum sum vit hava í hópinum er Aron Sørensen, sum kundi verið eitt gott boð. Páll Guðlaugsson hevur uttan iva eitt hvørt hugskot til hvussu B36 skal takklast, bæði so og so.
Umframt at vit móti B36 hava tvey leikbann, so eru tríggir av okkara leikarum í vandasonuni. Eirikur, Óli og Poul hava fingið sær fýra gul kort í kappingarárinum higartil og fáa teir eitt avtrat, so verður sektað við leikbanni frá FSF.
Tað eru ikki bert vit, ið hava leikbann at dragast við. B36 leikarin Róaldur Jacobsen fekk reytt seinasta dyst og kostar tað honum luttøku í sunnudagsdystinum móti okkum. Róaldur hevur verið ein av lykaleikarunum hjá B36 í ár. Sama kann sigast um Martin og Ndende, so tað eru tvey skerd lið, ið skulu møtast í Gundadali sunnudagin klokkan 15:00.
Spennandi botnstríð
Tað resta tríggir dystir í kappingárinum og tað verður spennandi til tað allarsíðsta aftur í ár – enn er so als onki avgjørt og alt kann henda – hetta merkir eisini nógv kjakið, ið er rundan um fótbóltskappingina í løtuni, tí tað er meira ella minni bara ein spurningur um tíð áðrenn HB gerst føroyameistari, meðan tann veruligi spenningurin stendst um Europa-plássini og sjálvandi niðurflytingarstríðið, har tað serliga eru vit og KÍ, ið berjast um at sleppa undan at skula niður í 1. deild.
07 Vestur hevur enn ein matematiskan møguleika at bjargað sær, men sum heild eru fá, ið trúgva á at hetta letur seg gera. Hóast tað mest eru vit og AB, ið berjast um at bjargað okkum upp á 8. plássið, so er tað matematiskt møguligt at tað verður AB, ið flytur niður.
Sum tað sæst á stigatalvuni, so hevur KÍ 22 stig fyri 24 dystir, sama er galdandi fyri TB. Munurin er tó tann, at TB hevur munandi verri málmun enn KÍ og tí liggja vit undir strikuni, sum nú er.
Heimasíðan vil her við heita á fólk, um at fara til Havnar sunnudagin og stuðla okkara monnum, sum kempa fyri lívið í Effodeildini!


text:
Virkir fáa hjálp og ráðgeving viðvíkjandi trupulleikum við myndugleikum, t.d. um tey halda, at tey ikki eru rætt viðfarin í mun til onnur.
Um einstakir limir reisa mál, sum hava prinsipiellan týdning fyri vinnuna ella ávísar vinnubólkar og t.d. ynskja lógir og reglur broyttar, verða slík mál eisini viðgjørd.
Um tú hevur eitthvørt hjartamál, sum tú heldur átti verið framt, so er gott at vera limur í Arbeiðsgevarafelagnum. Felagið hevur tætt samskifti við politikarar og umsiting, og vit kunnu tryggja, at tín rødd verður hoyrd.


text:
Tíðindaskriv
14.02.2017 - 14:00
Ítróttur > Ítróttur > Fótbóltur
Komandi vikuskifti hava føroysku úrmælingadómararnir seinasta fyrireikingarskeiðið áðrenn kappingarárið. Gestur á skeiðnum verður navnframi David Elleray, sum í nógv ár var ein av leiðandi dómarunum í ensku Premier League.
- Tað er altíð hugaligt, tá so stórar persónligheitir innan døming vilja koma hendan vegin at halda fyrirestrar, so hetta gleða vit okkum sjálvandi til, sigur Lassin Isaksen, dómaraleiðari hjá Fótbóltssambandi Føroya við heimasíðuna hjá FSF.
Frá hósdegnum til sunnudagin fara føroysku úrmælingadómararnir, tað eru teir sum døma í Effo-deildini og í 1. deild hjá monnum, at hava seinasta fyrireikingarskeiðið áðrenn kappingarárið 2017 av álvara verður skotið í gongd.
Á skeiðnum fara dómarar, hjálpardómarar og eygleiðarar at gjøgnumganga tær lógarbroytingar í fótbóltslógini, sum nú koma í gildi í Føryum. Hetta verður gjørt við at gjøgnumganga skrivligt tilfar úr lógbókini, hyggja nærri at video-klippum úr heimligu kappingini, og video-klippum, ið Uefa hevur gjørt. Og tað er serliga í hesum sambandi, at David Elleray fer at luttaka.
Í dag starvast David Elleray sum leiðari fyri Uefa Core, ið er eitt "Talent og Mentor" dómaraskeið hjá Uefa. Fleiri av føroysku dómarunum hava tikið lut á hesum skeiðum, og hava staðið seg ógvuliga væl.
- David Elleray hevur staðið á odda fyri arbeiðinum at umskriva fótbóltslógina, so hon í dag er meira tíðarhóskandi. So hetta er ikki hvør sum helst, ið hesaferð kemur á vitjan, sigur Lassin Ísaksen at enda.
Kelda: fsf.fo


text: Í Degi og Viku í kvøld fingu vit at enda nakrar endlösung myndir av seyði, sum datt oman í Saksun og, helst, doyði. Rullupylsa og blóðmørur alt um eina leið í heystferiuni, beint niður í Pottin. Ella var tað Pollin. Samstundis er mest lisna søga á Portalinum um 29 ára gomlu Brittany, sum hevur valt at doyggja 1. november. Tá fara Dagur og Vika at senda beinleiðis, sigst. Kanska er rættari at siga, at tílíkar søgur eru tær mest klikkaðu. Tí tað er tað, tað snýr seg um. Flest klikk í klikkaðum tíðum. Gisp! sigi eg bara.


text:
Urtapílur
Urtapílur (Salix herbacea) er ein lágvaksin runnur av pílafamiljuni, sum sjáldan gerst hægri enn 5 cm. Greinarnar eru langar, krúpandi og veksa fyri tað mesta undir jørð. Einans greinarendarnir eru yvir jørð. Hann blómar í juni-juli og blómurnar hava gulgrøn lívdarbløð. Blómurnar eru evarska lítlar og eru á blómuskipan, sum kallast rekil, kallreklarnir eru gullittir, meðan kvennreklarnir eru reyðir.
Útbreiðsla: Urtapílur er ein fjallaplanta, lagað til harðført veðurlag og veksur víða um í fjøllum og subarktiskum økjum báðumegin Atlantshavið, í Útnyrðingsasia, Norðurevropa, Grønlandi og Eysturkanada, og longur suðuri á háfjøllum, suður til Pyreneurnar, Alpurnar og Rila í Europa og norðaru Appalachiafjøll í USA. Hann veksur á tundra og mýrulendi, vanliga omanfyri 1.500 m hædd sunnafyri, men niður til sjóvarmálan í arktiskum øki.
Urtapílur í Føroyum: Urtapílur er sera vanligur í Føroyum og veksur víða í haga og á fjallalendi, oftast í mosa.


text:
Orð og lag: Charles H. Gabriel
Týtt: Victor Danielsen
1. Áh, søt er hin søgan um Jesus,
sum doyði í syndarans stað,
ein Frelsari fyri hitt falna,
kom, sig hana aftur í dag!
Niðurlag: Ein undurfull, undurfull søga,
hitt besta, eg hoyra kann fá!
Uppi har allar ævir
eg syngi tað glaður,
tá eg Harrans ásjón skal sjá.
2. Hann kom av teim himmalsku hæddum,
og blóð hans á krossinum rann,
at keypa mær æviga frelsu,
áh, ja, og har frelsu eg fann!
3. Tín miskunn sum streymurin flýtur,
ei metast kann kærleiki tín,
nóg mikið er ævigt tín náði,
tín frelsa, hon røkkur til mín!


text:
Heri Simonsen 10.02.2018 (15:05)
Avgerandi bóltarnir: TB-Fleyr 1-3 (Rás2)
Kvinnurnar hjá Fleyr hava vunnið seg í steypafinaluna hjá kvinnum í flogbólti.
Fleyr vann fyrr í dag 3-1 á TB í hálvfinaluni, sum var spæld í KÍ-høllini. Settmunurin var 25-22, 25-11, 22-25 og 25-17.
TRÝST á PÍLIN undir MYNDINI, og hoyr frá Rás2:
1) Hoyr frásøgumannin hjá Rás2, Óla G. Samuelsen siga frá teimum avgerandi bóltunum í hálvfinaluni TB-Fleyr 1-3. Hans Fróði Jensen var viðmerkjari.
2) Hoyr Hans Fróða Jensen taka samanum dystin.
Hóast hálvfinalusigurin, so heldur Hans Fróði Jensen ikki, at Fleyr spældi upp til sítt besta í dag.
Fleyr møtir vinnaranum av dystinum Dráttur-Mjølnir í steypafinaluni, sum verður í høllini á Hálsi í Havn, leygardagin 24. februar. Óli G. Samuelsen sigur frá dystinum á Rás2.
Hoyr samrøðuna Óli G. Samuelsen gjørdi við Anju Danielsen hjá Fleyr aftaná dystin HER
Hoyr samrøðuna Óli G. Samuelsen gjørdi við Suna Yong Petersen, hjálparvenjara hjá TB aftaná dystin HER
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skrivað hevur: Guðrið Patursson
Jósef Zachariassen, Eyð Berghamar Jacobsen, Lea Kampmann og Pauli Reinert Poulsen eru fjølbroyttir, ungir, føroyskir tónleikarar, sum á hvør sín hátt hava nomið sær tónleikaliga útbúgving, heilt frá Musicians Institute í Hollywood til Balettakademien í Göteborg. Fylgið við tráðnum Fjølbroyttar tónleikaútbúgvingar, har hesi ungu greiða Røddini nærri frá um útbúgvingar sínar.
Pauli Reinert Poulsen
Pauli er 30 ára gamal, uppvaksin og búsitandi í Havn.
Mynd: Guðrið Patursson
Sum 11 ára gamal gekk Pauli í Margarinfabrikkini, har hann byrjaði at spæla guitar.
- Fyrstu ferð, eg visti, at eg vildi vera tónleikari, var, tá eg hoyrdi the Beatles. Nábúgvarnir lurtaðu konstant eftir teimum, og eg legði altíð merki til hetta guittar ljóðið, sum eg kundi tonkt mær at dugað.
Aftaná at hava gingið í Venjingarskúlanum fór Pauli í Handilsskúla – tó ikki við nakrari ávísari ætlan.
Frítíðin fór við nógvum guitarvenjingum, jammingarløtum og framførslum.
Sum 21 ára gamal gekk leiðin til Onglands, har Pauli gekk á einum kristnum musikskúla. Skúlin var eitt eitt-ára skeið við intensari tónleikaundirvísing, sum var ein sera góð fyrireiking til víðari lesnaða.
Eftir at vera sloppin inn á skúla bæði í London og í Los Angeles, tók Pauli ta seinnu avgerðina. Sum 23 ára gamal flutti hann til Hollywood og fór í holt við at lesa Bachelor in Music (Contemporary style) á Musicians Institute.
- Tá eg var liðugur aftaná trý ár, var eg verandi í tvey ár afturat og livdi av tónleikinum. Eg fekk starv á skúlanum og arbeiddi sum freelance tónleikari.
Mynd: Guðrið Patursson
Útbúgvingin eitur Bachelor in Music Performance, so stórt fokus varð sett á tann íðkandi partin av tónleikinum, hóast tað eisini var nógv undirvísing innan tað teoretiska. Undirvísingin innibar frálæru innan høvuðsljóðføri, sum í Paulasa føri var guitar, og samanspæl, hoyrilæru, klassiska- og jazz harmoni, tónleikaframleiðslu og tónleikasøgu.
- Tað, sum er serstakt við eini bachelor útbúgving í USA, er, at óansæð hvat fak man lesur, so verða 25% av fakunum innan General Education (mál, støddfrøði, náttúruvísund, o.s.fr.). Á ein hátt kann man siga, at amerikanarar taka 3.G á college.
Pauli fekk yvirført nakrar lærugreinar frá handilsskúlaprógvi sínum, men noyddist at taka 5 onnur fak, áðrenn hann fekk sítt endaliga prógv.
Tá hann flutti heim í 2014 byrjaði hann sína egnu fyritøku og arbeiðir nú fulla tíð sum freelance tónleikari og undirvísir í guitar.


text:
Nú avgerðin er tikin at luttaka í Tórshavn Marathon, verið eg noyddur at vera eyka fokuseraður uppá renningina, og ikki minst mína lívsførslu fram til sunnudagin 4. sept.
Hendan vikan, sum júst er byrja, verður nokk tann harðasta til venjing, meðan tær síðstu 2, fara til niðurtrapping, soleiðis at eg kann verða heilt úthvíldur kappingardagin. Venjingini stúri eg ikki so nógv fyri heldur er tað mín lívsførsla, her hugsi eg serliga um tað at vera sunnur. Tað merkir at eta og drekka rætt, og fáa tað neyðugu hvíldina.
Tá ið tað kemur til kost, so skal eg viðganga at eg eri ikki serliga sunnur. Eri sera glaður fyri góðan mat, og søtar sakir dámar mær alt for væl. Hesar seinastu mánaðirnir havi eg roynt at ansa væl eftir ikki at eta ov nógv, og havi eg eisini roynt at hildi meg frá ti søta. Tað kemur tó fyri at man “dettur útí”.
Nå, men hesar síðstu 3 vikurnar áðrenn Tórshavn Marathon ætli eg mær so at royna at liva sunt. Skal eg liva upp til mítt besta er tað sera umráðandi at eg geri alt rætt fram til kappingardagin. Eitt marathon skuldi gjarna verið motivation nokk.


text:
4 føst lærarstørv, 3 tíðaravmarkaði størv og 1 tíðaravmarkað starv við 15 tímum í serflokki lýst leys til setan frá 1. august 2018 og umleið 0,5 tíðaravmarkað starv sum telduvørður til setan 1.september 2018 við Tvøroyrar skúla.
Tíðaravmarkaðu størvini verða lýst vegna farloyvi, lækkað tímatal og avlopstímar. Tímatalið til eitt av tíðaravmarkaðu størvunum verður ikki ásett fyrr enn 1. septembur 2018.
Søkt verður eftir lærarum, sum
– undir ábyrgd leiðslunnar og í samstarvi við lærarar skúlans skulu undirvísa og taka lut í dagliga arbeiði skúlans
– duga at samstarva og eru fyrikomandi
– eru fús/ir at taka á seg allar tær fjølbroyttu og fjøltáttaðu uppgávurnar, sum eru í skúlanum
Førleikakrøv: Læraraútbúgving. Umsøkjarar, sum hava royndir innan serundirvísingsøkið, kunna átaka sær leiðslu í førleikastovuni, hava flokslærararoyndir, hava linjulestur í støddfrøði, kunnu undirvísa í føroyskum, heimkunnleika og handverk&list hava fyrimun.
Tvøroyrar skúli er skipaður sum ein skúli við einari deild í Trongisvági, har innskúlingin fer fram, og mið- og framhaldsdeild í deildini í Tvøroyrar skúla. Tey bæði seinastu árini hevur býráðið og skúlastýrið í samstarvi við skúlaleiðsluna gjørt munandi ábøtur og dagføringar á skúlan, og tað arbeiðið heldur fram, inntil skúlin lýkur øll krøv til nútímans undirvísing.
Umframt neyðug flokshøli og serstovur er skúlin tøkniliga væl útgjørdur. Samvirknar talvur eru í øllum skúlastovum og í fleiri serhølum, skúlin er hampiliga væl útgjørdur við teldum til næmingarnar, og internetsamband er í øllum skúlanum. Av bókum til flokkarnar hava vit alt tað nýggjasta, ið er útkomið á føroyskum, umframt tað, ið tørvur er á av útlendskum tilfari. Trongisvágs skúli hýsir eisini frítíðarskúlanum, útibarnagarðinum og dagrøktini og er granni við barnagarðin Mýrifípuna. Hesir stovnar og skúlin hava eitt ávíst samstarv.
Størvini verða sett sum sáttmálasett størv uttan so, at tann, sum settur verður, er tænastumannasettur lærari frammanundan.
Ynskir umsøkjari fleiri upplýsingar um størvini, kann viðkomandi seta seg í samband við skúlastjóran á tlf 371582 í skrivstovutíðini. (Sí heimasíðu skúlans)
Størvini verður lønt í lønarflokkunum 18.1-29.2 sambært avtalu millum Fíggjarmálaráðið og Føroya Lærarafelag.
Umsóknir við prógvi og CV skal verða skúlanum í hendi í seinasta lagi mánadagin 28.mai 2018 kl. 14.00.
Umsóknin skal sendast sum teldupostur til:
tvo@skulin.fo
Nærri upplýsingar um størvini fáast við at venda sær til Finn Thomsen, skúlastjóra á tlf. 371582 í skrivstovutíð skúlans. (Sí heimasíðu skúlans á tvoroyrarskuli.fo)
Størvini verða eisini lýst á heimasíðuni hjá Mentamálaráðnum.
Frá 25. juni til 20. juli 2018 verður Ung í arbeiði, sum er eitt átak, har Tvøroyrar Kommuna bjóðar teimum ungu arbeiði í summarfrítíðini.
Tilboðið er galdandi fyri skúlaungdómar í Tvøroyrar Kommunu, sum 25. juni 2018 eru eldri enn 15 ár, og hvør umsøkjari fær í mesta lagi arbeiði í tvær vikur.
Arbeitt verður átta tímar um dagin, og lønt verður eftir sáttmálanum hjá Føroya Arbeiðarafelag.
Arbeiðið hevur til endamáls at fríðka um í kommununi.
Tilmeldað verður við at fylla oyðublað út í móttøkuni á býráðsskrivstovuni, ella við at senda teldupost til: tvoroyri@tvoroyri.fo.
Tilmeldingarfreist er fríggjadagin 1. juni 2018.
Upplýsast skal navn, p-tal, kontonr., bústaður, teldupostadr. og telefonnummar , og møguligt tíðarskeið har tú ert tøk/tøkur.
Umsóknarblaðið kann heintast her: http://www.tvk.fo/content.asp?sid=4823&id=
Rokaligur, men góður dagur, í Trongisvágs skúla.
Ónsdagin var evnið : Gróður.
Plantað varð bæði inni og úti. Frálæra var um fotosyntesuna, og næmingarnir sóu film um, hvussu radisur vaksa.
Næmingarnir vóru sera áhugaðir, undraðust og settu nógvar spurningar.
Í góðveðrinum í dag verður skipað fyri ítróttardegi fyri miðdeildina.
5., 6. og 7. fl. luttaka
Byrjað verður at kappast úti á Tvøroyri, og endað verður í Trongisvági uml. Kl. 12.00.
Kappast verður í m.a. svimjing, stylvakasti, gocart koyring o.ø.
Næmingar, sum hava ítróttarbreyt, skipa fyri og døma.
Skráin er henda:
· 8.00 morgunsangur
Eftir morgunsangin:
Kunning
· 8.15 kappingar
· 10.00 bussarnir koyra til Trongisvágs
· 10.30 kappingarnar byrja í Trongisvági
· 11.50 steypahandan
Næmingarnir fáa sunkist
· 12.00 Bussarnir koyra heim


text:
Nordic Meeting 2017
Dan Klein --- 07.09.2017 - 07:21
Norðurlendskir ítróttaleiðarar hittast í Føroyum
Í døgunum 8. til 10. September skipar Ítróttasamband Føroya fyri ráðstevnuni Nordic Meeting 2017. Luttakarar á ráðstevnuni eru forsetar, aðalskrivarar og onnur umboð fyri tey norðurlendsku ítróttasambondini, t.e. Norra, Danmark, Svøríki, Áland, Finnland, Ísland, Grønland og Føroyar. Ráðstevnan verður hildin hvørt ár, og í ár eru tað Føroyar, sum hava heiðurin at vera vertstjóð.
Á ráðstevnuni hava londini framløgur um viðurskifti, sum hvørt ítróttasamband arbeiðir við, eitt nú gransking og átøk. Endamálið er at fáa kunning og at luta vitan um ítróttaliga arbeiðið, við serligum atliti til ítróttin í norðurlendsku tjóðunum. Nøkur av evnunum, sum verða viðgjørd, eru doping, javnstøða í ítrótti, matchfixing og nýggjar ítróttargreinar t.d. eSport.
Ráðstevnan verður hildin á Hotel Føroyum.


text:
Lítlakrutt (ulkuættin)
Micrenophrys lilljeborgi (Collett, 1875)
Stødd: Lítlakrutt verður í mesta lagi 7,4 cm langt mátað í klingruna.
Dýpi: Undir Føroyum er lítlakrutt fingið úr taranum og út á umleið 200 metra dýpi. Vanliga er lítlakrutt úr fjøruni út á 100 metra dýpi.
Litur: 4-5 óreglulig, morgrá bond eru av høvdinum aftur ímóti stertinum. Millum bondini er liturin gulligur ella reydligurgrønligur.
Teinar: R1 VI; R2 11-12; B I + 2; G 8-9; U 15-16; Ry 32.
Lýsing: Lítlakrutt er lítil fiskur. Tað hevur stórt høvd, tjúkkast er tað fremst um bulin, mjækkar javnt aftur móti klingruni. Tað hevur stór eygu, ið standa upp fyri ennið. Tvær beinknútur eru á gronini, og tveir kjalir eru eftir kjálkunum, ið ovast enda í einum píki. Kápan er píkaklødd. Ovasti píkur hvørjumegin røkkur ikki aftur um kápuna. Tað hevur tvær ryggfjaðrar, væl leysar hvør av aðrari. Stórar uggafjaðrar. Smáar búkfjaðrar og stóran stert. Strikan hevur 30-31 píkaroðslur ella beinroðslur, og oman fyri strikuna er enn eitt minni, men týðiligt og óregluligt rað av píkum.
Eyðkenni: Lítli fiskurin. Líkist nakað grønakrutti, men ovasti píkur hvørjumegin á kápuni røkkur ikki til rondina á kápuni. Búkfjaðrarnar hava bert tveir bleytar teinar. Krutt og grønakrutt hava tríggjar. Glopp er millum báðar ryggfjaðrarnar. Á krutti og grønakrutti nerta tær hvør aðra. Píkaraðið oman fyri beinutu strikuna skilur eisini lítlakrutt frá grønakrutti.
Týdningur: Tað hevur ikki vinnuligan týdning.
da; Dværgulk, en: Norway bullhead, ís: Litli marhnútur, no: Piggulke, tý: Zwergseeskorpion
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Sporðdrekafiskar Scorpaeniformes
Í sporðdrekahópinum eru 26 ættir, ið hava 279 slektir og 1477 sløg.
Av hesum eru undir Føroyum 7 ættir við 17 slektum og 23 sløgum:
Fiskarnir í hesum hópinum eru í stødd smáir til miðal, sterturin er oftast nakað rundaður aftureftir, onkuntíð innbogin, men sjáldan sýldur. Uggafjaðrarnar eru oftast avrundaðar aftan.
Fiskarnir eru oftast klæddir við píkum ella beinplátum um høvd og bul, yvirhøvur hvassir, harðir og knortlutir fiskar.
Sporðdrekafiskar eru um øll høv, onkur sløg eru í blandingsvatni og onkur eisini í feskvatni.


text:
Andrias, ella Dia ķ Geil, er hin fyrsti, iš kemur til umvending av evangeliibošan Sloans. Hóast hann ikki er heilsusterkur mašur, eisini er hann krypil av ryggjarbreki, so er hann kortini tann fyrsti ķ Fųroyum, iš tekur stigiš at lata seg doypa.
Andrias Isaksen (Dia ķ Geil) veršur doyptur į Eystaruvįg ķ Havn sunnumorgunin 31. oktober 1880. Hann er hin fyrsti ķ Fųroyum, iš veršur doyptur sum jįttan av persónligari trśgv į Kristus. Skotski trśbošarin A.P. MacDonald doypir Dia.
Roknaš veršur viš, at hendingin, sum tey flestu mettu sum ręšuliga og gudsspottandi gerš, fór ikki at ganga frišarliga fyri seg, um hetta varš almannakunnigt, og nógv fólk fór at koma at hyggja at. Tķ veršur avgjųrt, at dópurin skal verša millum kl. 4 og 5 į morgni.
Skjótt fręttist, hvat iš fram er fariš. Foreldur hansara og nęstu skyldfólk eru illa viš og ręttiliga sorgarbundin, og onnur eru heilt ķ ųšini. Uppreistrardįmur liggur yvir Havnina dagarnar aftanį um hetta, sum hildiš varš at vera frįfall frį trśnni.Eingin er hjįstaddur uttan MacDonald og Dia, mešan systir hansara Elsba er heima viš hśs; tey bśgva tętt viš sandin į Eystaruvįg; hon hevur heit klęši til hansara, tį iš hann kemur inn aftur.
31. oktober 1880 skrivar Sloan ķ dagbók sķni:
Į Toftum; serstaka kaldur dagur, frost og kavi. Hoyrdi ķ gjįrkvųldi, at A. Isaksen skuldi doypast ķ dag.
Sloan er staddur ķ Sųldarfirši, tį iš hann fręttir, at Dia er doyptur. Hann skrivar ķ dagbók sķni:
2. november 1880:
Svar upp į serstaka bųn til Gud. Frętti ķ dag frį systur Elsebeth, at beiggi hennara Andrias varš doyptur ķ gjįr. Taš var ógvuliga kalt, og eg frętti, at hann hevši taš ikki so gott ķ dag; men eg lķti į, at hann skjótt veršur aftur sum vant. Harranum veri prķs fyri hetta bųnarsvar. Mįtti hetta veriš byrjan til betri andalig višurskifti hjį mongum ķ Fųroyum.
Bert ein mįnaš seinni 2. desember 1880 verša Hans Joensen og Elsebeth Isaksen, Elspa ķ Geil, systir Dia, doypt. Sloan doypir tey. Elspa veršur trślovaš Sloan 29. november 1880, og tey giftast 11. oktober 1881.
Les meira... (Mótstųšan heršist 1880)


text:
Plantur
Í øllum londum vaksa plantur, ið prýða og hugtaka fólk, og grønmeti, ið smakkar væl. Nógvur heilivágur verður vunnin úr plantum, til dømis verður hjartaheilivágur vunnin úr digitalisplantuni og morfin úr dreymsólju. Plantur kunnu vera ersmáar algur ella ovurstór furutrø, ið kunnu vera enn 100 m. Allar plantur hava tey frálíku evni at taka orku úr sólarljósinum. Henda umgerð nevnist ljóssamruni, og hann trytar øllum vøkstri. Vit vita um eini 400 000 plantusløg, tað veri seg alfagrar prýðisblómur ella grønmeti. Nógv plantusløg eru eisini ikki staðfest enn, serliga í tropulondum, sum til dømis í Brasil. Nú á døgum eru 25 000 ymisk blómur, trø og aðrar plantur um at verða týnd, tí stór øki verða oydd.
Flestallar plantur hava kynjaða nøring. Sáðið av sáðberunum gitir eggini í sáðgongini, og tey búnast so til fræ. Summar plantur, til dømis eplið, nørast ókynað. Úr seteplinum vaksa leggkýli, ið verða nýggj epli. Úr teimum veksur nýggjur slokkur aftur um várið. Úr moðurplantuni vaksa langir siðusprotar, renningar, sum festa rót, og úr teimum vaksa so nýggjar plantur. Hetta er ókynað nøring.


text:
Í nøkur ár hevði verið tosa um nýggja kirkju, og menn í Sumba høvdu í 2 ár verið í holt við at bróta grót og samla tilfar, tá prósturin í 1885 legði fram umsókn um for
Kirkekassernes Regning at lade paabegynde Opførelsen af Sumbø Kirke til forestaaende Foraar.
Bygginevnd var sett frammanundan, við m.ø. J.C. Evensen, og hon arbeiddi víðari við, hvat tilfar brúkast skuldi til tak og torn eins og hvussu múrarnir skuldu vera innan.
Útgrevstur fyri múrunum og slætting av økinum var álagt sum pliktarbeiði; fýra
dagsarbeiði fyri hvønn mannin. Formaður fyri hesum arbeiði var Johan Hypolitus
Samuelsen.
Tekningar og kostnaðarætlan skuldu gerast, og hesi arbeiði læt løgtingið til ávikavíst
J.A. Arge og Dione Isaksen. 22. mars 1886 vóru teir lidnir við arbeiði.
Til at halda eftirlit við byggingini vóru settir G. Sigurðson, timburmaður og snikkari,
og J.A. Nolsøe, timburmaður.
Grótarbeiði gjørdi Petur í Mattalág, byggimeistari úr Havn, sum eisini røkti
postflutningin úr Havn til Suðuroyar.
Andreas Jensen, snikkarameistari, av Viðareiði, fór í gongd við timbur- og
snikkaraarbeiðið t. 8. juli 1886.
Kirkjan, sum er 27 x 13 alin til støddar, varð takt við nævur og flag, men tornið
varð takt við skifuri. Takið er síðani skift til asbest.
Kirkjan varð vígd tann 19. juni 1887 og við til vígsluna vóru J.C. Evensen,
Føroya próstur, Frederik Petersen, Suðuroyar prestur og Christian Andreas
Hansen, Havnar prestur.
[KELDA: J. P. Gregoriussen, Yngru Hválvkirkjurnar]
Kirkjuráði.
Formaður, Gudmund Poulsen, Sjógøta 1, 970 Sumba, Tlf. 37 05 54
Sóknarprestur.
Patrick de Neergaard, Hvanndalsbrekka 1, 900 Vágur, tlf. 37 30 23 / 23 73 26.


text:
Amboð: myrkt rúm, telda, uppvørpa og lørift ella talva, ið er góð til film, skulu vera tøk amboð, umframt filmarnir “Kongekabale”, “Hærværk”, “All the president’s men” og “Good night, and good luck”. Eisini bókin “Blíð er Summarnátt á Føroyalandi” skal vera tøk hjá flokkinum. Bókin “Skjót journalistin” kann eisini vera hent handbók. Filmarnir “Wag the Dog”, “JFK” og sjónvarpsrøðirnar “Borgen” og “House of Cards” kunnu eisini vera hentir filmar at hava tøkir. Býarbókasavnið í Havn hevur hópin av dvd-filmun ókeypis til láns.
Fleiri filmar viðgera fjølmiðlar og tað arbeiði, sum fer fram har. Serliga nógvir amerikanskir filmar hava ein fjølmiðil, blað, útvarp ella sjónvarpsstøð, sum karm um søgugongdina. Filmarnir kunnu vera álvarsligir, spennandi ella skemtiligir. Teir kunnu eisini vera dokumentariskt staðfestandi og lýsa ein søguliga hending.
(Jógvan Isaksen 1990)
Hvør er høvuðspersónurin? Hvat heldur hann um føroyskar fjølmiðlar? Tak støðu til, um hetta er tað bera uppspinn ella ein beinleiðis og tilætlaður kritikkur av føroyskum fjølmiðlum. Kundi høvuðspersónurin verið settur inn í ein film? Um so er, hvat slag av filmi? Lýs stíl og umhvørvi í filmum, ið møguliga kunnu samanberast við søguna.
(Nikolaj Arcel, Danmark 2004)
Tá filmurin byrjar, er Ulrik Torp tíðindamaður, sum vil fram í verðini. Hann fær starv á Christiansborg og eigur skjótt forsíðusøgur og verður siteraður í øðrum miðlum. Men so er eitt brot í filmsgongdini. Hvat er tað, sum hendir? Er tað eitt orð, hann leggur merki til (kispus), ella er tað ein brævbjálvi við onkrum í? Finn orsøkina! Lýs persónin Henrik Moll. Hvør er hann? Hvussu er hansara umdømi? Hvat heldur tú um hann? Hvat eru góð tíðindi sambært Ulrik Torp? Hevur hann somu sjónarmið um hetta í byrjanini av filminum, sum í endanum? Einaferð fær Ulrik Torp varhugan av, at alt ruggar ikki rætt í sambandi við ”Verdens Børn”. Hann ætlar sær at skriva um hetta. Tá sigur tíðindaredaktørurin John Erhardsen, at Ulrik Torp skal vera ”ambassadørurin hjá lesaranum”. - Hvat meinar Erhardsen við? Filmurin er um evnið spunasmiðir (spin-doktarar). Hvat er ein tílíkur spunasmiður, sambært filmin? Hvat merkir enska orðið ”spin”? Og hvat er uppgávan hjá einum spunasmiði? Til ber eisini at taka filmin ”Wag the Dog” (Barry Levinson, USA 1997) við í prátið um ”spin”. Les viðtal við Per Højgaard í Sosialinum 23. februar 2007. Hvat heldur Per um spunasmíð? Hvat heldur Per um journalistar í Føroyum? Hvussu lýsir og bólkar hann journalistarnar í Føroyum? Hvat er dagliga arbeiðið hjá Per? Í filmunum ”Kongsekabale” síggjast fleiri veruligir vertir í donskum TV-avísum. Teir lesa fiktiv tíðindi um ”Midterpartiet”. Tak støðu til, um tað er í lagi, at blanda veruleika og fiktión saman á henda hátt. Til ber eisini at taka filmin ”JFK” (Oliver Stone, USA 1991) við inn í prátið. Verður frásøgnin styrkt, ella verður hon veikari, tá fiktión og veruleiki verða blandað saman sum í hesum báðum filmum? Gongur tað út yvir trúvirðið?
(Ole Roos, Danmark 1977)
Hvat er upphavið til filmin? Høvuðspersónurin er journalisturin Ole Jastrau. Lýs hann og umhvørvið, har hannfinnur søgur og tilfar. Vita, um tú kanst finna eitt annað heiti til søguna og filmin um journalistin Ole Jastrau. - Ella er heitið ”Hærværk” tað besta og mest sigandi? Greið frá!
(Alan J. Pakula, USA 1976)
Hvat er filmurin um? Er hetta ein verulig hending? Royn at samanbera filmin við hin danska “Kongekabale” (Nikolaj Arcel 2004). Ber tað til? Eru nøkur frásøgusnildi, persónar ella støður, sum kunnu samanberast í hesum báðum filmum?
(George Clooney 2005)
Filmurin byggir á veruligar hendingar. Nær og hvar eru vit? Hvør er politikarin og hvør er journalisturin? Fær journalistiska arbeiðið nakrar politiskar avleiðingar? Lærir filmurin okkum nakað? Er nakað føroyskt dømi um journalistiskt arbeiði, ið fær politiskar avleiðingar? George Clooney hevur gjørt filmin. Er tað vanligt at Hollywoodstjørnur gera politiskt atfinningarsamar filmar?
Fleiri filmar eru gjørdir um journalistar og teirra arbeiði. Teir kunnu vera álvarsligir og skemtiligir, ella søguliga staðfestandi. Klassikarin er ”Citizen Kane” (Orson Welles, USA 1941). Filmurin lýsir fiktiva blaðstjóran Charles Foster Kane, sum í mangar mátar líkist ríkmanninum og blaðstjóranum William Randolph Hearst (1863-1951). Ummælarar halda, at hesin filmur er hin besti, tá umræður filmisk frásøgusnildi yvirhøvur. Ein annar klassikari, ið eisini er um journalistar, er skemtileikurin ”The Frontpage”, sum Ben Hecht og Charles MacArthur skrivaðu til sjónleik á Broadway í 1928. Teir høvdu báðir royndir sum journalistar í Chichago. Leikurin er fýra ferðir gjørdur til film í USA: ”The Frontpage” (Lewis Milestone 1931), ”His Girl Friday” (Howard Hawks 1940) “The Front Page” (Billy Wilder 1974) og “Switching Channels” (Ted Kotcheff 1988). Í filminum “Reds” (Warren Beatty, USA 1981) fylgja vit amerikanska journalistinum John Reed (1887-1920), tá hann við egnum upplivingum lýsir russisku kollveltingina 1917-18. Hesin filmur kann eisini berast saman við “Doctor Zhivago” (David Lean, USA 1965). Hetta eru filmar, ið alment viðgera fjølmiðlar og journalistikk. Í teim uppgávum og spurningum, ið eru aftast í bókini “Fjølmiðlar” (Birgir Kruse 2008), verður meira gjørt burtur úr hesum úrvaldu filmum, sum eisini eru um fjølmiðlar: ”Kongekabale” (Nikolaj Arcel, Danmark 2004), ”Wag the Dog”(Barry Levinson,USA 1997), ”JFK” (Oliver Stone, USA 1991), ”Hærværk”(Ole Roos, Danmark 1977), ”All the president’s men” (Alan J. Pakula, USA 1976), ”Good night, and good luck” (George Clooney 2005), ”Borat” (Sacha Baron Cohen, USA 2006), ”Bowling for Columbine”(Michael Moore, USA 2002).
Frá: "Fjølmiðlar" (Birgir Kruse, Føroya Skúlabókagrunnur 2008)


text:
Innskriving av næmingum til 1. flokk skúlaárið 2018/2019
Foreldur ella verjar, ið ætla at lata barn/børn fødd fyri 1. januar 2012 í 1. flokk í Tórshavnar kommunalu skúlar næsta skúlaár, kunnu nú skriva barnið/børnini inn.
Innskrivingin er fyri skúlar, forskúla og frítíðarskúlar skúlaárið 2018/2019.
Freistin at skriva seg inn er fríggjadagin 19. januar 2018
. Innskrivingin er bert talgild í ár
í sjálvgreiðsluni á torshavn.fo. Beinleiðis leinki HER
. Hetta er eisini galdandi fyri innskriving í Kollafjarðar skúla.
Innskrivingarskjalið
Er okkurt viðvíkjandi innskrivingarskjalinum, ber til at fáa vegleiðing á telefon 211487, 214140 ella 281123.
Um spurningar eru um innskrivingina í skúlan í Kollafirði, eru tit vælkomin at seta tykkum í samband við skúlan, telefon 302550/211487.
Skúlin fer í næstum at bjóða innskrivaðu næmingunum og teirra avvarðandi í skúlan til eina kunning í samband við teirra skúlabyrjan.


text:
Søga felagsins
Listafelagið verður stovnað
Listafelagið varð stovnað í Keypmannahavn tann 23. mars í 1941. Felagið er við øðrum orðum eitt krígsbarn. Stovnararnir vóru fólk, sum vóru stødd í Danmark m.a. í útbúgvingarørindum og sum knappliga ikki sluppu heim til Føroya. Sambandið var kvett, tá ið týski herurin hertók Danmark tann 9. apríl og bretski herurin Føroyar tann 13. apríl 1940.
Víða hvar elvdi krígsstøðan til tjóðskaparligar hugsanir og tjóðskaparlig tiltøk. Millum føroyingar í Danmark var henda tvingaða útlegd ein atvold til, at serligur tjóðskaparligur útisetahugburður mentist. Endamálsorðingin hjá Listafelagnum ber boð um nakað av hesum:
- at gera og nøra um eitt føroyskt listasavn við at keypa føroysk listaverk, sum nevndin ætlar hava varandi virði.
Fundurin var hildin á sjúkrahúsinum í "De gamles By", sum bendir á, at tað var H. D. Joensen, sum hevði skipað fyri, tí í 1940-41 starvaðist hann har. Á stovnandi fundinum vóru fjúrtan fólk, og limirnir, sum vórðu teknaðir á fundinum, vóru 24 í tali. Tíggju hjún eru uppskrivað í fundarbókina á tann hátt at maður stendur við fullum navni og konan í fleiri førum, sum siður var tá, er nevnd frú og eftirnavnið á manninum. Glopp er millum “frú” og eftirnavnið sum um ætlanin hevur verið at seta fornavnið inn:
Úr gerðarbókini
Sigurd Joensen og frú Sigrid Joensen
Regin Dahl
Janus Øssurson og frú Øssurson
Kristjan Matras og frú Marianna Matras
H. D. Joensen og frú Lovisa Joensen
Leivur Lützen og frú E. M. Lützen
D. P. Danielsen
Erlendur Patursson og frú Morid Patursson
Jóannes Rasmussen
Hanus Vang og frú Vang
Jakob Højgaard og frú Højgaard
Olaf Petersen og frú Petersen
Eisini tvey feløg teknaðu seg sum limir beinanvegin. Tey vóru Hitt føroyska studentafelagið og Føroyingafelag í Keypmannahavn.
Fyrsta nevndin í felagnum skipaði seg við H. D. Joensen sum formanni, Sigrid Joensen sum næstformanni, Leivi Lützen sum kassameistara og Regini Dahl sum ársritstjóra. Fimti nevndarlimurin var Olaf Petersen; D. P. Danielsen og Erlend Patursson vóru roknskapargranskarar, t.e. grannskoðarar.
Framsýningar
Felagið fór alt fyri eitt undir at stíla fyri framsýningum í Keypamannahavn, tað keypti myndir og fekk myndir.
Í mai mánaði stovningarárið keypti felagið fyrstu myndirnar á eini framsýning í Det kongelige danske Haveselskab við verkum eftir Sámal Joensen Mikines og Janus Kamban. Myndirnar, sum felagið keypti, vóru "Mikines bygd" eftir Mikines og "Manshøvur" eftir Janus Kamban og tær kostaðu 500 kr. hvørt.
Í sama mánað fekk felagið eina mynd frá Ny Carlsberg Grunninum í gávu. Tað er myndin Várdagur: Skipini fara eftir S. J. Mikines. Í dag er hesin málningurin á Listasavninum eins og øll listaverkini, sum Listafelag hevur keypt.
Í september 1941 skipaði felagið fyri fyrstu framsýning síni inni hjá Janusi Kamban við Nørrebrogade. Átta listafólk sýndu fram, fýra menn og fýra kvinnur: Gudmundur Hentze, Ingolf Jacobsen, Bodil Jensen, S. J. Mikines, Bergithe Johannessen, Janus Kamban, Elinborg Lützen og Ruth Smith.
Undirtøkan var góð, stendur í gerðabókini, og tað "mesta av tí, ið var til sølu, varð keypt". Listafelagið keypti eina mynd eftir Ingolf Jacobsen, sum hevði forkunnuga heitið "Úr ballettheiminum", og eina mynd av H. A. Djurhuus eftir Janus Kamban. Gerðabókin vísir til umrøðu í tíðarritinum Búgvanumnr. 17 í 1. árgangi 1941. Búgvinvar eitt annað føroyingatiltak í Keypmannahavn krígsárini:
- Her fæst at síggja, hvat vit eiga av føroyskari list, tað er ikki gott at vita nær slíkur kansur kemur aftur. Og lagamanni at keypa hjá teimum, ið hava hug at pynta stovuna við verkunum hjá føroyskum listamonnum og við føroyskum evni.
Við endan á fyrsta felagsárinum stendur í gerðabókini, at lítið var at siga um virksemið, og at ringasti vansin var tey ringu fíggjarviðurskiftini:
- neyvan hevði felagið fingið nakað frá hond, hevði ikki kassameistarin verið so rúmligur við lánum til felagskassan. Limatalið er vaxið væl, er nú úti við 50. (...) Tá bardagin av aftur fjarðar, eru vónir til, at vit verða í minsta lagi 3 ferðir so nógvir.
Tað sæst á øllum brøgdum at nevndarlimirnir vóru eldhugaðir og strembaðu høgt. Hóast formaðurin ikki letur væl at, má kortini sigast, at tað er ikki einki longu fyrsta árið at keypa fimm listaverk, fáa eitt og skipa fyri eini framsýning við fleiri enn hundrað verkum.
Lesið meira um felagið í gerðabókunum, sum eru til skjals:


text:
Leygardagin tann 11.mai verður LANDSDANSISTEVNAN 2013. Tá stevna fólk, ið dansa føroyskan dans í dansifeløgum um alt landið – og Keypmannahavn við – til Runavíkar, at halda stevnu. Stevnan verður sett kl 17.00 við ráðhúsið, og aftaná verður – um tað viðrar - eitt stutt kvæði tikið. Seinni verður veitsla í Ítróttarhøllini. Setanin er almenn.
Í sambandi við landsdansistevnuna verður skipað fyri trimum almennum tiltøkum:
25.apríl - Bókasavnið við Løkin: Kvæðabøkur og kvæðasøga.
Framsýningin letur upp eftir flagdagshaldið í Runavík, umleið kl 16.00
Byrjað verður við eini lættari vísu. So setur Rasmus Joensen, formaður í Sláið Ring, framsýningina. Aftaná verður spákað út til Toftavatn, har børn skipa Nykursvísu. So verður gingið í erva til gamla próstagarð á Nesi, har Sjóvarbóndin var føddur og vaks upp. Vit kvøða nøkur ørindir av Orminum langa, og Jógvan Ingvard Olsen greiðir stutt frá. Har verður ein kaffimunnur at fáa.
27.apríl - Í Gøtu
Samlast kl. 14.00 við Blásastovu í Norðragøtu og kvøða vísuna um Vågen. Í Glyvra Hanusar húsi fæst ein kaffimunnur. Árant Hansen greiðir stutt frá um búsetingina har. So verður koyrt út á Gøtueið og spákað oman til Hólheygar, har vit kvøða ein part av táttinum um Lorvíks Páll, ið kom framvið har á havnarferð síni á sinni.
4.mai - Norska Løva
Hittast kl 14.00 í Lamba, úti á Heyggj, har Norska Løva legði beinini
nýggjársaftan 1707. Vit kvøða nøkur ørindir av "Kom frem i denne tid," sum ein av manningina á Norsku løvu skal hava yrkt. Magnus Rasmussen, býráðsformaður, fer at hugleiða um Norsku Løvu og Lamba. So verður høvi at fara út á Bókasavnið við Løkin, har kvæðabókaframsýning er.
EksternLeinkja1: http://www.eystdans.fo


text:
Føroyar vóru væl umboðaðar, tá Statoil bjóðaði oljufólki og øðrum til samveru á tí vældámda «Garden Party» á Statoilhøvuðsborgini í Stavanger. Umboðini úr Føroyum vóru hesaferð borgarstjórin í Havn, Heðin Mortensen og borgarstórin í Runavík, Magnus Rasmussen. Eisini var Petur Joensen, stjóri á Jarðfeingi til steðar.
Týskvøldið høvdu teir báðir borgarstjórarnir høvi at heilsa uppá forstjóran í einum av heimsins størstu oljufeløgum, Helga Lund í Statoil – væl hjálptir av føroyska Statoil-stjóranum Rúna M. Hansen.
Hetta hendi í sambandi við afturvendandi tiltakið hjá Statoil í sambandi við ONS oljumessuna, har oljufólk og politikarar hittast til ein bita og prát.
Føroysku borgarstjórarnir hava annars roynt at umboða Føroyar og føroyska ídnað á stóru oljumessuni so gott sum tað ber til og hava teir serstakliga, tá teir hava hitt oljufólk og ikki minst stjórar fyri stóru oljuídnaðarfyritøkurnar, kunnað um positivu gongdina á oljuvinnuøkinum í Føroyum, har umvælingin av oljupallinum West Hercules í løtuni er veruliga sveinaroyndin.


text:
Sólbruni
Góð ráð:
- Ver ikki í sólini millum klokkan tólv og trý um dagin, tí tá eru UV-strálurnar sterkastar og vandamestar
- Á strondini verður ein útsettur fyri meira stráling, tí sjógvur og skelsandur kasta strálurnar aftur, eisini um vit sita undir sólskíggja
- Smyr umaftur við sólkremi, tá ið tú hevur svomið ella sveittað illa
- Verjið børnini, gevið teimum sólhatt og latið tey í um yvirkroppin. Smyrjið við sterkari sólverju
- Nýtið rætta sólverju eftir, hvussu nær ein er jarðarmiðkringinum. Longri suðuri er sólin sterkari.
- Brúka t-shirt tá tú snorklar ella surfar
Sólin turkar húðina. Tí er klókt at smyrja krem ella aftersunlotion á, tá ið ein hevur verið nógv í sólini.
Um ein hevur verið ov leingi í sólini, sæst og merkist tað fyrst eftir nøkrum tímum. Húðin gerst reyð, heit og tað fer at skriða, og, um tað er serliga ringt, kunnu vætufyltar bløðrur koma. Aftersunlotion ella vætukrem kunnu linna nakað.
Um tað fer at skriða í húðini, kann doyvandi krem smyrjast á.
Haldið tykkum frá sólini, til roðin og skriðin eru horvnir fullkomiliga.
Summi tola illa sólina og fáa sóleksem. Tað kann viðgerast við hydrocortisonkremi, sum fæst í handkeypi á apotekinum. Eitt tunt lag skal smyrjast á 1-2 ferðir um dagin, tá skal ein halda seg burtur frá sólini beint eftir, at tað er smurt á.
Er ein illa sólbrendur ella hevur fingið ringt sóleksem, skal ein seta seg í samband við lækna.


text:
Sverri Egholm
08.01.2017 - 22:06
Fiskur > Tíðindi > Grønland
Síðst í 2018 og í byrjanini av 2019 fær Grønland tveir nýggjar framkomnar rækjutrolarar. Tað skrivar Sermitsiaq.ag.
Tað eru grønlendsku feløgini Polar Seafood og Qajaq Trawl, sum í felag hava gjørt avtalu um at keypa hesar nýggju trolararnar, sum skulu brúkast til rækjufiskarí, men eisini kunnu brúkast til annað fiskarí.
Í løtuni eru teir undir bygging á einari skipasmiðju í norður Spania, men fyritøkan Carsoe verður veitari av fabrikkini umborð. Fyritøkan, sum er úr Aalborg hevur longu nú almannakunngjørt myndir av, hvussu teir koma at síggja út.
Trolararnir verða 80 metrar langir og 17 metrar breiðir, og kunnu frysta 110 tons av rækjum um samdøgrið.
Prísurin liggur um 300 milliónir krónur fyri hvønn.